KUMITAT PERMANENTI DWAR L-AMBJENT

U L-IPPJANAR TAL-IŻVILUPP

IL-ĦDAX-IL PARLAMENT

Laqgħa Nru. 12

It-Tlieta, 4 ta' Diċembru, 2012

Stampat fl-Uffiċċju tal-Iskrivan

Il-Minuti tal-Laqgħa Nru. 11 li saret fid-19 ta' Novembru, 2012 ġew konfermati.

THE CHAIRMAN (Onor. Jesmond Mugliett): Nistgħu ngħaddu mal-ewwel għall-item li għandna fuq l-aġenda.

PROPOSTI TAL-MEPA SABIEX TKUN ESTIZA L-ISKEMA TAL-COMPLIANCE CERTIFICATE

THE CHAIRMAN: Wara li l-ġimgħa l-oħra għamilna laqgħa fejn tajna feedback fuq l-ewwel batch ta' proċeduri kif kienu attwati f'din il-proċedura ta' compliance, saru proposti lill-MEPA biex forsi din is-sistema tkun estiża u l-MEPA bagħtulna sensila ta' proposti li għandna quddiemna għall-konsiderazzjoni.

Preżenti magħna għandna ċ-chairman tal-MEPA, is-Sur Austin Walker, iċ-Chief Executive Officer tal-MEPA, l-Avukat Ian Stafrace, il-Kap tal-Enforcement Section tal-MEPA, il-Perit Alex Borg u l-Avukat Jesmond Schembri li huwa l-Kap tas-Segretarjat tal-Ministru deMarco.

Nixtieq infakkarkom li din is-seduta hija audio streamed u jekk hemm xi ħadd li għandu oġġezzjoni li jidhru viżwali tiegħu, jgħidilna.

Jidher li m'hawnx dawn l-oġġezzjonijiet u allura nistgħu nimxu b'mod normali.

Nitlob lill-uffiċjali tal-MEPA biex jagħtuna esposizzjoni tal-proposti li għandna quddiemna.

L-Onor.

ĊENSU GALEA: Mr Chairman, naħseb ikun aħjar jekk kemm-il darba niddiskutu proposta proposta minflok neħduhom kollha f'daqqa.

THE CHAIRMAN: Jidher li hawn qbil li nimxu kif qal l-Onor.

Ċensu Galea.

PERIT ALEXANDER BORG (Direttur tat-Taqsima tal-Enforcement, MEPA): Se nibda minn paġna 3 fejn qed nelenkaw iċ-changes għal-legal notice eżistenti, speċi t-tibdil li qed nissuġġerixxu li nagħmlu fuq li hemm bħalissa.

Il-legal notice li hemm bħalissa qiegħda limitata għal residenzi u konna qbilna mal-General Services Board (GSB) li tiġi estiża anke għall-commercial premises u mhux qed nirriferi għal class 4 biss imma kull fejn ikun hemm qligħ ta' flus u allura għedna li tista' tiġi għall-class 2, class 3, class 4, class 5, class 6, class 7, class 8, class 9, class 10 limited only to schools u class 17.

Imbagħad hemm uses listes in article 4(a) jiġifieri dawk li ma jaqgħu taħt l-ebda klassi bħalma huma amusement arcades,etc. il-4(b) band club, wedding hall, discotheque, social club, etc, il-4(d) sale or display for sale of motor vehicles, il-4(e) taxi business or hire of motor vehicles, il-4(m) washing or cleaning of clothes or fabrics in coin operated machines, il-4(n) hostels u l-4(p) conference centre.

Jiġifieri dawn qed ngħidu li fejn jidħlu btieħi, l-internal yards, back yards, internal height u kmamar fil-btieħi dawn jistgħu japplikaw għalihom ukoll.

THE CHAIRMAN: Mela dan huwa x'qed jiġri propost imbagħad aħna nkunu nistgħu nagħmlu l-kummenti tagħna dwarhom.

PERIT ALEXANDER BORG: Jiġifieri hawnhekk qed ngħidu li f'dawk l-erba' kategoriji, internal height, internal yards, back yards u room in back yards, minflok jiġu limitati biss għal residenzi kif qiegħda l-legal notice bħalissa, jiġu estiżi għal dawn l-affarijiet.

THE CHAIRMAN: L-Onor.

Ċensu Galea.

ĊENSU GALEA: Sempliċement għall-kjarezza.

Jiġifieri qegħdin ngħidu li dak li diġà huwa applikabbli għar-residenzi qed jiġi estiż għal sitwazzjonijiet kummerċjali.

Jiena nixtieq nagħmel domanda fuq il-class 6.

To be honest, forsi it goes beyond il-ħsieb t'hawnhekk għax class 6 hija food and drink, però imbagħad hemm ukoll cooking on site u not cooking on site.

Jiġifieri jekk għandi post fi class 6 ma jfissirx li nista' insajjar fih għax hemm kategorija fi class 6 fejn tista' ssajjar u kategorija oħra fejn ma tistax issajjar.

Ma nafx jekk din id-distinzjoni hux qed inħalluha hawnhekk ukoll.

PERIT ALEXANDER BORG: Aħna m'aħniex qed ngħidu li għandu jinbidel l-użu, jiġifieri jekk hu class 6 li m'għandux cooking, se jibqa' hekk.

Li qed ngħidu hu li jekk għandu l-internal height huwa ftit baxx jew li għandu kamra fil-bitħa jew li għandu backyard iżgħar jew internal yard iżgħar, tista' tiġi applikata, imma mhux se nbiddlu l-użu.

THE CHAIRMAN: Ħalli nara x'qed nifhem jiena.

Jiġifieri fi kwalukwe class 6, kemm għal cooking u kemm għal non-cooking it-tnejn qed tipproponu li jkunu applikabbli.

L-Onor.

PHILIP MIFSUD: Mr Chairman, ħalli nagħmel kumment ġenerali, imbagħad niġi għal din.

B'mod ġenerali naħseb – u dan kien il-ġist li bih tkellimt fl-aħħar laqgħa li kellna u li forsi anke instigajt biex issir din il-laqgħa – li tajjeb li naraw sitwazzjonijiet oħra fejn forsi għal ftit individwi jew entitajiet mhux qed jirnexxielhom jagħmlu dak il-pass oltre li jixtiequ fil-proprjetà minħabba xi rregolaritajiet żgħar li qed insemmu, imma mbagħad naħseb li l-linja forsi trid tinqata' fejn dik l-irregolarità ma tkunx qed teffettwa lill-individwu biss bħal pereżempju l-internal height ta' binja, jew jekk l-irregolarità tkunx qed teffettwa lil terzi jew saħansitra lill-pubbliku in ġenerali bħal pereżempju encroachment fuq bankina.

Jien naħseb li rridu noqogħdu ftit attenti meta jibdew jiġu effettwati t-terzi u b'mod partikolari l-pubbliku.

U b'dan f'moħħi nagħmel kumment fuq il-(i) għax fil-każ ta' residential ilkoll nafu li għandek pereżempju minimum depth ta' backyard li huwa ta' tliet metri u bil-concession tal-legal notice 229/12 dawk it-tliet metri jistgħu jinżlu prattikament sa metru u nofs, jiġifieri l-area tal-bitħa tkun qed taqtagħha bin-nofs.

U hawnhekk norbot ma' kumment li sar fl-aħħar laqgħa.

Jekk il-commercial għandhom depth of backyard li jista' ikun 1.5m, jekk se nerġgħu naqtgħuha bin-nofs, speċjalment bħalma kien qed jagħmel riferenza għaliha l-Onor.

Ċensu Galea fejn hemm pereżempju tisjir u fejn ilkoll naħseb nafu li dawn il-backyards jispiċċaw jospitaw is-servizzi bħalma huma airconditioning units, etc., jekk se nkomplu nċekknuha għal żewġ piedi u nofs se nkunu qed neffettwaw b'mod negattiv lil terzi.

THE CHAIRMAN: Jiena nagħmel l-istess tip ta' kumment.

Il-liġi sanitarja suppost qiegħda biex tirregola l-arja u d-dawl, però llum nafu li bl-użu modern ta' ċerti affarijiet hemm konsiderazzjonijiet oħrajn, bħal fumes, ħoss, eċċ. u jien assolutament kuntrarju li nagħtu concession fuq meta l-btieħi huma ħames piedi għax dawk il-ħames piedi qed jieħdu xi ħaġa lil dawk ir-residenzi li jkunu qed imissu ma' commercial premises, imbagħad kuntrarju wkoll b'mod assolut għal li nestenduha għal diskoteki, social clubs, etc. fejn hemm ammont ta' nuisance li jekk nagħtu konċessjoni oħra żgur li .… Aħna hawnhekk ma rridux nissalvagwardjaw biss il-landlords, imma rridu nissalvagwardjaw lill-pubbliku in ġenerali u naħseb xi ħaġa bħal din nibża' li b'mod ġenerali tkun kuntrarju għall-interessi ta' ħafna.

PERIT ALEXANDER BORG: Fuq dan li rrid niċċara huwa li meta tkellimna mal-GSB u mas-Sanità l-istand li għandhom hi li meta jinżlu għal 1.5m dik hija diġà concession, jiġifieri ma jistgħux jieħdu concession fuq concession, jiġifieri jekk tela' 1.5m m'għandhomx jiċkienu iktar.

PHILIP MIFSUD: 1.5 metre mhijiex xi concession partikolari naħseb, għax meta tapplika ma toqgħodx tmur GSB.

Jiġifieri jekk jiena nagħmel żvilupp, garages jew ħwienet isfel u residential units fuq, isfel mill-SEO japprovawha ....

PERIT ALEXANDER BORG: Tkellimna żgur fuq garaxxijiet, però dik hija concession li qisha diġà applikata.

THE CHAIRMAN: Hija interpretazzjoni ta' prassi tal-uffiċjal tas-Sanità tal-MEPA.

AVUKAT IAN STAFRACE: Jiena jekk nista' forsi nissuġġerixxi xi ħaġa, anke having noted il-concerns tal-Kumitat, minħabba ovvjament ir-ripple effect li jista' jkollha fuq residenzi li jmissu mal-iżvilupp, forsi l-estensjoni nillimitawha għall-class 4 fejn ma naħsibx li hemm issue ta' inkonvenjenza per se.

Jiġifieri fil-każ neskludu l-class 6 għax forsi dik hija l-iżjed ħaġa li tista' toħloq inkonvenjent minħabba anke ċerta distanza li tinżamm minħabba fumes u minħabba ħafna drabi fil-class 6 fil-konċessjoni stess fil-bitħa li jkun fadal ikun hemm iċ-ċmieni u affarijiet oħra, allura diġà għandek take up ta' affarijiet oħra, allura forsi l-class 6 neskluduha.

Fil-class 9 hemm l-assembly and leisure, again biex forsi wieħed iżomm id-distanzi, neskludu class 9 u dawn l-amusement arcades, band clubs, wedding halls, discotheques, neskluduhom mill-konċessjoni speċjalment when these abutt onto residential development.

THE CHAIRMAN: Imma mhux se nagħtu konċessjonijiet fuq il-1.5m.

AVUKAT IAN STAFRACE: Fit-Tmien Skeda hemm imniżżel eżattament kemm trid tkun il-bitħa bħala persentaġġ ta' as required by law u aħna ma' dik se nibqgħu nimxu, jiġifieri jekk inti diġà kellek konċessjoni, dik mhijiex as required by law.

PHILIP MIFSUD: Imma din trid tiġi ċċarata.

THE CHAIRMAN: Fil-permess ma tkunx tidher bħala konċessjoni.

ĊENSU GALEA: Mhux biex nikkontradixxi li qed tgħid, però naħseb li tal-ħames piedi għandha tkun il-minimum of minimums, jiġifieri in whichever case ma noqorbux iktar minn ħames piedi għall-ħajt tal-appoġġ ta' wara.

AVUKAT IAN STAFRACE: Nagħmlu dak bħala threshold.

ĊENSU GALEA: Bħala minimum li ma jistax jinkiser.

AVUKAT IAN STAFRACE: Li fl-ebda każ ma jista' ikun inqas minn ħames piedi.

PERIT ALEXANDER BORG: L-internal yard jaf ikollna problemi għax 50% ta' 1.8m jiġi ftit.

Aħna bħala ruling hekk qed nimxu, jiġifieri dik tal-1.5m hija concession.

Fejn għandek garaxx magħqud ma' residenza fejn għandu 1.5m biss m'aħniex qed nagħtu iktar.

Kienet ċara mill-GSB li l-1.5m hija diġà concession għalkemm qed tiġi applikata b'mod universali.

AVUKAT IAN STAFRACE: Imma l-proviso li nagħmluha li l-minimum threshold huwa five feet indaħħluha b'mod li tkun ċara.

U dwar l-użi taqblu?

PERIT ALEXANDER BORG: Anke dwar l-internal height?

ĊENSU GALEA: Irridu noqogħdu attenti għax jekk diġà bħalissa u matul l-istorja min għandu class 6 kien permessibbli għalih li jkollu 1.5m, naħseb li niżbaljaw jekk issa neskludu l-1.5m mill-class 6 u xi kategoriji oħra li ssemmew.

THE CHAIRMAN: Jekk għandu 1.5m laħaq il-minimum, ma tistax tagħtih iktar.

ĊENSU GALEA: Il-1.5% għandha tkun il-minimum of minimums li tapplika għal kull kategorija ta' business area.

THE CHAIRMAN: Rigward il-class 6 ħafna drabi, anke mill-esperjenza tiegħi, dawn dejjem ikunu suġġett ta' objections, ġieli jgħaddu u ġieli ma jgħaddux.

In-nies kultant iħossuhom aggravati anke b'bitħa ta' tliet metri, aħseb u ara issa f'daqqa waħda tgħidilhom dak daħħalek hemmhekk, forsi kien suġġett ta' aggravazzjoni ta' terzi b'history twila, f'daqqa waħda b'daqqa ta' pinna se tapprovahielu.

PERIT ALEXANDER BORG: Nistgħu ngħidu li class 6 nħalluha biss għal internal heights?

PHILIP MIFSUD: Legal Notice 229 titkellem fuq erba' konċessjonijiet.

Din tal-internal height, biex insemmi lilha, naħseb għandha tapplika prattikament għal kull waħda minn dawn għax mhux qed teffettwa bl-ebda mod .....

THE CHAIRMAN: Naħeb li għal diskoteki m'għandhiex tapplika għax imbagħad hemm l-issue ta' public health.

AVUKAT IAN STAFRACE: Kif qed issemmu tajjeb intom, irridu noqogħdu attenti mill-impatt li din il-konċessjoni jista' ikollha fuq terzi persuni, jiġifieri tal-bitħa definitely għandha impatt dirett.

Tal-għoli, kif qed ngħidu, dawn il-wedding halls, discotheques jew social clubs l-għoli ta' sular naħseb għandu jkun rispettat minħabba r-rassa tan-nies li jkollhom.

ĊENSU GALEA: Id-differenza li qed nippermettu hija relattivament żgħira.

Noqogħdu attenti li ma jiġrix bħalma jiġri ħafna drabi li għal 1 cm .

Imma x'imkien trid taqta' linja.

AVUKAT IAN STAFRACE: Biex inkunu ċari, mill-esperjenza li kellna s'issa bl-iskema taħdem, l-iżjed li ltqajna magħhom mhux għax kienet biss limitata għar-residential, imma anke l-queries li kellna fejn jidħol il-commercial ħafna drabi kienu dawn il-commercial li għandek ground floor commercial u fuq residential.

Ma naf bl-ebda talba li kellna xi ħadd għandu wedding hall bis-saqaf baxx jew bla bitħa.

PERIT ALEXANDER BORG: Forsi nistgħu nirrikapitulaw biex inkunu ċari kif se nimxu u jekk ħadt xi żball nitlobkom tgħiduli.

Mela qed ngħidu li l-internal height se jgħodd għal kollha ħlief għal discos, wedding halls, social clubs u amusement arcades.

Imbagħad qed ngħidu li fejn jidħlu btieħi se nevitaw il-class 6 u tad-discos, etc.

THE CHAIRMAN: Jiena amusement arcades kont neskludiha minn kollox, diġà hija konċessjoni li jeżistu fis-soċjetà tagħna.

PERIT ALEXANDER BORG: Mela amusement arcades mhux se jiġu considered, internal height qed ngħidu naċċettaw għal kollha ħlief għal discos, wedding halls, social clubs u amusement arcades.

Il-btieħi ta' wara se neskluduhom minn class 6, class 9, u band clubs, wedding halls u discotheques.

THE CHAIRMAN: Jiġifieri għall-hotels u l-conference centres hija applikabbli?

Ħalli nerġa' mmur għal dak li kont qed ngħid.

Għedna wkoll – jekk fil-każ indaħħluha x'imkien fil-legal notice – li yards inqas minn 1.5m definitely mhumiex aċċettati f'back yards fuq il-commercial u residential.

Fejn għandna a sloping backyard mhux qed nieħu n-nofs imma qed nieħdu the worst case scenario ħalli ma jiġux viċin wisq in-nies, għax inkella nispiċċaw li f'ċerti areas se jiġu viċin ħafna tan-nies.

PHILIP MIFSUD: Jiġifieri inti qed tgħid li trid tissodisfa kullimkien.

Jiena ma naqbilx ħafna.

ĊENSU GALEA: Ħalli nesaġeraw apposta.

Jekk għandek zero naħa u 20 in-naħa l-oħra huwa permessibbli li jkollok 10 fin-nofs.

PERIT ALEXANDER BORG: Bħalissa jaċċettawha.

ĊENSU GALEA: U ilha minn dejjem hekk.

PHILIP MIFSUD: Anke as required by law tista' tinterpretaha b'ħafna metodi, jiġifieri jekk ikollok ħajt imxattar fuq wara tista' jew tagħmel off setting ta' tliet metri bix-xtur miegħu jew inkella tista' ttarraġ u f'dak il-każ id-distanza tinbidel.

PERIT ALEXANDER BORG: Peró qed ngħidu li se niġu inqas minn 1.5m mill-backyard tan-nies.

(Interruzzjonijiet) Sa 1.5m kollox sew, imma se nagħtu concession fuqha wkoll imbagħad?

ĊENSU GALEA: Teoritikament jekk għandek xejn naħa u 20 pied in-naħa l-oħra u jiġi 10 piedi fin-nofs, jgħaddihielek u mhux illum imma minn dejjem.

Issa jien qatt ma ltqajt ma' waħda hekk, jiġifieri hija teorija.

THE CHAIRMAN: Jien naħseb li l-ħames piedi m'għandhom jinqabżu qatt anke f'każ ta' sloping.

ĊENSU GALEA: Però noqogħdu attenti li issa ma nispiċċawx li dak li kien permissibbli u legali sal-lum, jiġi llegali b'dan li qed nagħmlu.

Il-concessions huma xi ħaġa suppost biex nippruvaw insolvu l-problemi li hemm.

Għalija ma jagħmilx sens li noħolqu llegalità ġdida u nagħtu concession fuq dik l-illegalità li sal-bieraħ ma kenitx illegalità.

THE CHAIRMAN: Mhuwiex qed joħloq illegalità, sempliċement qed idaħħalha fix-xibka tal-compliance.

PERIT ALEXANDER BORG: Immaġina xi ħadd beda bil-1.5m u kompla n-naħa l-oħra sa 4.5m.

Jiġifieri fejn qiegħed 1.5m għandna naċċettaw li jiġi 0.75m, jiġifieri żewġ piedi u nofs?

ĊENSU GALEA: To be fair, naħseb il-1.5m li tkellimt fuqu l-ewwel għandu jkun kullimkien.

Se mai ibiddel il-partijiet l-oħra tal-bitħa.

AVUKAT IAN STAFRACE: L-iżjed mhux il-ħajt li joħloq l-impatt, li jkollok l-aperturi, jiġifieri f'ħames piedi litteralment qiegħed ....

ĊENSU GALEA: Nikkonċedi l-fatt li fejn hemm inqas minn 1.5m għandu .....

THE CHAIRMAN: Perit Borg tista' tgħaddi għat-(ii).

PERIT ALEXANDER BORG: Kif qiegħda l-legal notice bħalissa, fejn hemm room in backyard of any dwelling li qed nitkellmu fuq kmamar fil-pjan terran fil-bitħa ta' wara, qed ngħidu tliet changes.

Minflok pjan terran biss qed ngħidu forsi nistgħu nestenduha għal rooms fejn il-ground floor level huwa kollu meħud b'garages, allura l-first floor ġie qisu kważi l-ground floor tar-residential portion.

U xi ħadd ġibidli l-attenzjoni li tipo areas f'Tas-Sliema, eċċ. minflok isfel ikun kollu garaxxijiet ikun kollu ħwienet, allura r-residential qed jibdew mis-sular ta' fuq.

Din mhijiex qiegħda mniżżla hawnhekk, imma jekk taqblu nistgħu nniżżluha wkoll.

Kellna xi każi fejn hemm xi diskrepanza żgħira fil-backyard, pereżempju ħareġ pied 'il barra biss, imbagħad għandu kamra żgħira li cumulatively mhux se jiġi aktar minn 35%, però kif qiegħda worded hawnhekk ma jgħaddix.

Forsi tista' tgħid 3.2m minflok 3.4m, imma rraġunajt li għandek kamra li hija measured in metres, external height huwa ċar ukoll jiġifieri m'hemmx dubju jekk huwiex external jew internal, u għandek qisu kamra ta' 10 filati, għandek ir-roof slab u forsi filata mad-dawra.

ĊENSU GALEA: Il-binja hija ta' żewġ sulari, però il-persuna li bniet l-washroom wasslitha sa wara nett u allura fuq wara hemm tliet sulari, jiġifieri għandek żewġ sulari u l-washroom.

Perit Borg, kif qegħdin tinterpretawha intom din is-sitwazzjoni?

PERIT ALEXANDER BORG: Aħna qed noqogħdu fuq dak li jagħtina l-perit.

ĊENSU GALEA: Jekk jien nissottometti pjanta korretta li turi li l-wisa' kollu tal-washroom hija sa wara nett, jiġifieri t-tielet sular għandu disa' piedi wkoll bitħa, x'interpretazzjoni qed tagħtu għal dan?

THE CHAIRMAN: Naħseb li qed jistaqsi l-Onor.

Galea hu li inti suppost ikollok setback ta' 1.5m u dan ma jkollux setback ta' 1.5m.

PERIT ALEXANDER BORG: Minn isfel irid jikkejterja għal tliet sulari għax il-washroom baqgħet tiela' dritt.

L-issue tas-setback aħna qed inqisuha bħala backyard, jiġifieri jekk neħħa s-setback u jikkonforma, qed immexxuha.

ĊENSU GALEA: Jiġifieri jekk xi ħadd teoritikament għal tliet sulari għandu bżonn 13-il pied, jekk għandu two-thirds ta' 13-il pied fil-bitħa ta' wara tikkonċeduha.

Fil-fatt għandna diversi li qegħdin hekk.

IS-SUR AUSTIN WALKER (Chairman, MEPA): F'każ fejn inti għandek permessi li nħarġu lill-binja fuq 11-il filata u bniedem estenda l-kċina bi 11-il filata, il-fatt li aħna qed nillimitawha għal 10 filati, ma jistax jikkonforma allavolja qiegħed within the 65% tal-legal notice?

PERIT ALEXANDER BORG: Tal-10 filati kif qiegħda llum qiegħda għall-kmamar fil-bitħa mhux extension ....

IS-SUR AUSTIN WALKER: Imma jekk ikun estenda l-bitħa x'jiġri?

PERIT ALEXANDER BORG: Fuq 10 filati naraha stramba.

PHILIP MIFSUD: Room in backyard nidentifikaha jien li taċċessaha minn ġol-bitħa mhux li hija estensjoni tad-dar, għax estensjoni tad-dar imbagħad tiġi backyard iżgħar milli huwa mitlub mil-liġi.

PERIT ALEXANDER BORG: Aħna qed nagħtu benefit lil min japplika.

Jekk b'xi mod għandu extension li mhux qiegħda t-tul tal-faċċata kollha u forsi tasal sal-backwall li normalment mhux se tiġi aċċettata bħala extension tal-back yard, jekk jikkonforma ma' dawn, jiġifieri 10 filati, mhux iktar minn 35% u l-bqija kollox tajjeb u huwa sular wieħed biss għax ma tistax tibqa' tiela', dik qed nagħtuhielhom bħala kamra.

PHILIP MIFSUD: Jien naqbel ma' dawn it-tliet emendi proposti.

PERIT ALEXANDER BORG: Li ma semmejtx tal-ħwienet, imma naħseb għandha tidħol għax bażikament hija l-istess issue.

THE CHAIRMAN: Jien għad għandi problema dwar kemm kamra abbużiva fuq l-ewwel sular għandha tkun aċċettabbli.

X'daqs ta' kamra qed nirriferu għaliha hawnhekk?

PERIT ALEXANDER BORG: Se tiġi tikkonforma ma' 35% tal-backyard.

Qed ngħidu fejn isfel huwa kollu garaxxijiet, allura l-backyard tar-residenza qisha ġiet at first floor.

Pereżempju fejn hu semi basement m'hemmx issue għax dak jiġi ground floor, imma jekk qiegħed 'il fuq u għandu l-garaxxijiet sular, il-maisonette jew il-flat tal-first floor jiġi qisu ground floor.

ĊENSU GALEA: Mela għandek sitwazzjoni fejn il-basement huwa garaxx u ħalla ħames piedi bitħa fil-basement, però ħalliha għal nofs il-wisgħa tal-bitħa, at ground floor bena kamra u at first floor m'għandu xejn mibni.

X'inhi l-pożizzjoni f'sitwazzjonijiet bħal dawn?

PERIT ALEXANDER BORG: Irrid naħsibha ftit biex nagħti interpretazzjoni.

ĊENSU GALEA: M'iniex qed nippretendi risposta hekk.

PERIT ALEXANDER BORG: Kieku kelli ninterpretaha off the cuff ngħid li għandek kamra at ground floor li sakemm ma taqbiżx il-35% u għandek l-għoli li hemm speċifikat tiġi aċċettata.

Id-differenza prinċipali bejn kamra fil-bitħa u extension tal-faċċata ta' wara kollha hija li dik tal-kamra fil-bitħa tkun sa sular biss, ma tibqax tiela' sa fuq.

THE CHAIRMAN: Qiegħed nifhem sew li din il-kamra fi plot normali ma tkunx akbar minn 6.3 square metres, għax jekk hija plot normali 6 metres by 3 metres, trid tieħu 35% tagħha?

Meta taraha hekk tgħid li hija aċċettabbli, imma l-problema hi meta jkollok btieħi żgħar f'restricted plots.

PERIT ALEXANDER BORG: Kif inhi l-legal notice bħalissa għalhekk forsi kien hemm li l-bitħa kellha tkun kif suppost biex tiġi kkunsidrata kamra fiha.

Id-differenza li qed ngħid hawn hija li meta tgħodd kollox flimkien u jkun hemm xi reduction żgħir fil-bitħa plus din il-kamra ma taqbiżx il-35%.

THE CHAIRMAN: Però jiena rajt permessi – u fil-fatt qed neħodha mal-GSB bħalissa – fejn fuq permess li ħareġ fl-2010 fuq wisa' ta' xi tmien metri approvawlu bitħa ta' madwar 12-il metru kwadru minflok ta' 24 metru kwadru, minħabba għax hija tapering u ma nafx kif interpretawha.

Jekk ikollok xi ħadd li fuq sitwazzjoni bħal dik li jabbuża, ara mbagħad l-impatt fuq terzi.

Jiena dawn il-każi jinkwetawni.

AVUKAT IAN STAFRACE: Għalhekk f'każ ta' kamra fuq wara l-għoli huwa importanti għaliex trid iżżommha ....

THE CHAIRMAN: Imma issa l-għoli għamilnih.

AVUKAT IAN STAFRACE: Imma ħafna drabi dividing wall bejn iż-żewġt ibtieħi .… Din l-issue tal-għoli dawn l-iżjed li ltqajna magħhom huma f'ċertu livell ta' dwellings, ħafna minnhom binjiet antiki fejn din il-kamra tkun inbniet gradwalment u ħafna drabi min jokkupa din id-dwelling lanqas ikun jaf li dik il-kamra m'għandhiex permessi jew lanqas biss jassumi li tenħtieġ xi forma ta' permess biex issir.

F'binjiet ġodda ftit iltqajna ma' din l-inċidenza, pero' każijiet li rajna ħafna minnhom huma konċentrati f'areas fejn id-dwellings huma ta' ċertu qies u kważi din il-kamra sservi skop essenzjali mal-korp tal-bini per se.

(Interruzzjonijiet) U Għawdex għad hemm it-tradizzjoni li fuq wara tal-bitħa jibnu l-mandra.

THE CHAIRMAN: Jiena ma nafx għalfejn l-10 filati kkonvertejtuha fi 3.4m.

Għalfejn mhux inqas?

PERIT ALEXANDER BORG: Tista' tkun 3.2m.

THE CHAIRMAN: Fil-fatt 3.2m jiġu 10 filati bis-slab u ...

PERIT ALEXANDER BORG: Jien għedt se jkun hemm sa filata waħda biss iktar, imma nistgħu nnaqqsuha.

Mill-ewwel għedt li li nistgħu nagħmluha 3.2m.

ĊENSU GALEA: Fuq tal-10 filati l-aħħar darba għedna li jekk m'aħna qed inħallu mkien jinbena b'10 filati għax dawn iwassluk għal 2.6m, allura kif se tordnali li ma jkunx iktar minn daqshekk?

Nagħmluha 3.2m external?

PERIT ALEXANDER BORG: 11-il filata tiġi tliet metri u jekk se jagħmel filata 3.27m.

PHILIP MIFSUD: It-3.4m tintuża anke fil-penthouses.

THE CHAIRMAN: Tajjeb, mexxi.

PERIT ALEXANDER BORG: U b'din tat-3.4m iċċarajna wkoll li nkluż l-opramorta għax kellna każijiet fejn qalu li għandhom l-opramorta u ppretendew li ma tkunx inkluża.

Imma hekk qiegħda ċara.

THE CHAIRMAN: M'hemmx aċċess u m'hemmx servizzi.

Jekk se japplika għall-compliance jew għal xi ħaġa oħra u jkollu t-taraġ, f'dak il-każ irid ineħħi t-taraġ.

THE CHAIRMAN: U lanqas servizzi.

PERIT ALEXANDER BORG: M'aħniex qed nidħlu fiha; aħna qed naċċettaw kamra.

(Interruzzjonijiet) Imma s-soltu żżomm l-aċċess għal fuq.

ĊENSU GALEA: Fejn hemm btieħi separati minn xulxin, il-kwestjoni hi ta' fuq x'jippretendi li jagħmel użu jew ma jagħmilx użu mis-saqaf u taħt li jgħidlu li hemmhekk ma jitlax għax hemmhekk tiegħu.

U kultant ikun hemm min jippretendi li jkun hu li jitla' fuq dak is-saqaf, allura jiġi jittawwal fil-kamra tal-ieħor.

Jiġifieri fuq dawn l-affarijiet hemm ħafna kwestjonijiet.

PERIT ALEXANDER BORG: Jien dawk l-agħar li kelli fejn t'isfel għamel taraġ għal fuq ...

ĊENSU GALEA: U hemm kwestjonijiet kbar għaddejjin anke fil-qrati.

THE CHAIRMAN: Nistgħu ngħaddu għat-(iii).

PERIT ALEXANDER BORG: Din kienet fuq suġġeriment tal-Onor.

Fuq internal yards and internal heights ma naħsibx li hemm wisq effett fuq vilel.

Fuq il-iv imbagħad ngħidu li fejn hemm l-ODZ nistgħu naċċettaw x'hemm bħalissa basta jkunu limitati għal internal yards u internal heights u tkun limitata, jekk hemm bżonn, għar-residences.

Din ukoll kien semmiha l-Onor.

ĊENSU GALEA: Jien iltqajt ma' xi ħadd f'Ħal Balzan f'post antik li għandu d-dar b'bitħa fin-nofs u l-bini fuq wara.

Dan tella' it-tieni sular fil-bitħa fuq wara, jiġifieri dik li kienet is-central yard issa bena fuqha wkoll fuq wara.

Il-ground floor naħseb jaf il-kavallieri, ma naħsibx li għandu permessi tal-MEPA, però tella' is-sular ta' fuqu.

X'inhi s-sitwazzjoni f'ċirkostanzi bħal dawn?

PERIT ALEXANDER BORG: Dejjem qed norbtu ma' what's required by law, jiġifieri skont kemm hi suppost kbira l-bitħa.

(Interruzzjonijiet) Naħseb li rridu interpretation minn tas-Sanità fuq x'suppost iħalli fuq wara, jekk jaċċettalux il-courtyard minflok il-backyard.

Kważi aktar hija issue ta' Sanità.

THE CHAIRMAN: Meta qed issemmu l-ODZ fin-number iv x'qed nifhmu?

PERIT ALEXANDER BORG: Jekk hemm dar – ovvjament il-presumption hija li hija bil-permess – u se nillimitaw ma' internal yards u internal heights fl-aħħar mill-aħħar mhux se jkun hemm differenza, tkun fejn tkun.

THE CHAIRMAN: Imma jien mhux hekk qed nistaqsi.

Jien qed ngħidlek jekk għandek rural settlement, jekk għandek Ħal Tmiem li huwa raħal żgħir li lanqas naf jekk jiġix klassifikat ODZ illum, u għandu issue l-istess bħall-oħrajn ta' backyard, għalfejn għandu jkun ikkonsidrat bħala ODZ li ma japplikawlux dawn l-affarijiet?

PERIT ALEXANDER BORG: X'ħin se nibdew bl-oħrajn għamilt exception għall-category 1, rural settlements …

THE CHAIRMAN: Fejn qed tgħid?

PERIT ALEXANDER BORG: Għadna se niġu għaliha meta nibdew il-proposti l-oħrajn.

Ma morniex fuq backyards u internal yards għax ħafna drabi anke rural settlements fl-aħħar mill-aħħar huma ODZ, jiġifieri dan qed jokkupa aktar art.

Ġieli jkollok limitations fuq footprints u floor space, għalkemm ma nafx jekk f'rural 1 hemmx dawk il-limitations.

ĊENSU GALEA: Però rural settlements ma tridx tqishom bħala ODZs.

PERIT ALEXANDER BORG: As such huma ODZ jekk .…

AVUKAT IAN STAFRACE: Fil-fatt huma ODZ, imma naħseb li l-intenzjoni ta' number iv kienet għal pure ODZ, jiġifieri forsi għandna nikkonċedu li għar-rural settlements japplikaw ir-regoli ta' numbers (i) u (ii).

THE CHAIRMAN: Ħudu paċenzja spjegawli ftit għax jien mhux bħall-kollegi, ma nipprattikax ħafna ma' dawn ir-rural settlements.

X'inhi d-differenza bejn category I u category II?

PHILIP MIFSUD: Fil-fatt jeżistu tliet kategoriji - I, II u III.

Issa category I hija iktar intensiva minn category II u category II hija iktar intensiva minn category III.

Category III f'rural settlement huwa fejn hemm l-inqas binjiet.

Category I rural settlement skont il-local plans għandhom il-height limitations tal-ischeme.

PERIT ALEXANDER BORG: Fil-fatt category I hija kważi scheme filwaqt li category III hija kważi ODZ.

AVUKAT IAN STAFRACE: Jien nipproponi li r-rural settlement, whatever category it is biex ma noqogħdux nidħlu fid-dettall, tkun eskluża minn number iv, jiġifieri japplikaw in-numbers (i) u (ii).

Ħafna drabi fir-rural settlements il-bini huwa simili ħafna tal-bini ta' traditional schemes, ħafna minnhom ikunu plotted normali.

PERIT ALEXANDER BORG: Jien ibeżżgħuni fejn se mmorru b'backyards u rooms in yards, speċjalment fejn għandek limitations fuq areas, speċjalment f'category III.

AVUKAT IAN STAFRACE: Jiena hawnhekk m'għandix statistka ta' kemm għandna category I, kemm għandna category II u kemm għandna category III.

THE CHAIRMAN: Jekk tridu li nillimitawhom għall-categories I u II ma nsibx problema.

PHILIP MIFSUD: Il-I żgur għax dawk bil-local plans għandhom il-height limitations u l-karatteristiċi ta' scheme.

THE CHAIRMAN: Xi kultant anke kienu partijiet li kienu schemed anke pre-1987 u ġew barra mill-ischeme.

Għandek ukoll minn dawn.

Jiġifieri wħud minnhom huma plots normali.

PERIT ALEXANDER BORG: Jiġifieri categories I u II se jieħduhom tal-btieħi kollha u l-bqija mbagħad category III u ODZ ngħoddu l-internal yards u l-internal heights.

Dawn huma l-affarijiet extra li mhumiex relatati mal-legal notice.

THE CHAIRMAN: Mhumiex relatati ma' sanità.

PERIT ALEXANDER BORG: Eżattament.

ĊENSU GALEA: Jiena kif qiegħda miktuba hawnhekk nifhimha li nista' noħroġ sa pied 'il barra mill-kurduna tal-bankina.

Ma naħsibx li hija hekk.

THE CHAIRMAN: Ejja nitkellmu fil-passat.

Jekk ħriġt sa pied 'il barra jagħtik konċessjoni, mhux illum qed jagħtik xi entitlement ġdid.

ĊENSU GALEA: Fair enough, però jekk qed ninterpretaha tajjeb jien, forsi qed ninterpretaha ħażin, dan ifisser li inti se timblokka l-bankina kollha u għandek tarġa oħra 'il barra mill-bankina.

PERIT ALEXANDER BORG: Naħseb li veru, allura aħjar tkun "building alignment".

ĊENSU GALEA: Kif qiegħda hawnhekk jien nista' niġi niġġieled magħkom u ngħidilkom li l-concession qiegħda li jiena nista' noħroġ sa tarġa 'il barra mill-bankina u allura nimblokka l-bankina kollha.

Hawn każi fejn qegħdin hekk u nista' neħodkom postijiet fejn hemm din is-sitwazzjoni.

THE CHAIRMAN: Qed nitkellem ftit mal-Perit Borg sadanittant dwar jekk din għandhiex tapplika fejn hemm front garden.

Jiena naħseb li m'għandhiex tapplika fejn hemm front garden għax min għandu front garden għandu l-front garden biex jikkoreġi d-diżlivelli.

PHILIP MIFSUD: Jiena nibża' nikkunsidraha din għax qed neħodha fuq spazju pubbliku u l-bankini diġà tilfu l-iskop li għalih suppost huma magħmulin, għax il-bankini suppost qegħdin hemm biex timxi fuqhom.

Jiena ma tantx nimxi imma meta nimxi ħafna drabi nippreferi nimxi f'nofs it-triq milli fuq il-bankina għax ikollok biċċa maqluba 'l ġewwa għax hemm rampa, imbagħad biċċa maqluba 'l barra għax hemm rampa 'l fuq.

Issa se nkomplu nkissru l-iskop tal-bankini .....

ĊENSU GALEA: Il-punt li qed issemmi inti, Mr Chairman, għar-rigward ta' jekk napplikawx din fejn hemm front garden ma napplikawx din … Ħafna drabi min għandu t-taraġ għal fuq, imbagħad m'għandux il-kumplament tal-front garden tiegħu.

Mhux kif inbena oriġinarjament imma kif sar illum, jien għandi t-taraġ biex jiġi fl-appartament tiegħi jew inkella fil-komun tal-blokka tal-appartamenti u l-kumplament mhux tiegħi, mhux tal-kumplament tal-blokka għax hemmhekk hemm xi forma jew ta' garaxx jew ta' maisonette at groundfloor level u allura m'hemmx fejn realistikament tikkoreġi din is-sitwazzjoni.

Però mill-banda l-oħra jekk se nestendu għal fuq il-bankina, naħseb li l-minimum ta' 1.2m li huwa rikjest mit-Transport Authority, nafu li f'ħafna postijiet m'hemmx il-1.2m, però il-minimum rikjest bir-regolamenti tat-transport għal 1.2m bankina jrid ikun ukoll rifless f'regoli li nistgħu nagħmlu aħna, għax inkella, bħalma qed jgħid l-Onor.

Philip Mifsud, għandek bankina fit-teorija biss.

PHILIP MIFSUD: Hemm ukoll ir-requirements tal-Kummissjoni Nazzjonali Persuni b'Diżabilità (KNPD) li b'xi ħaġa hekk taf li tkun qed tagħmel infringement fuq requirement tal-KNPD.

THE CHAIRMAN: Il-KNPD tidħol meta tkun qed tagħmel bankina ġdida.

Forsi huma konxji ta' pressures li jkollhom.

Qed nitkellmu fuq Malta għax Għawdex f'din l-issue huwa każ għalih.

Jien kont inħoss li f'dawn l-issues ta' taraġ jew rampi qisu wieħed kien qed jgħix f'sitwazzjoni fejn nagħlqu għajnejna, ħlief f'xi każ remot meta xi ħadd jiġi biex jibdel dik it-tarġa jew dik ir-rampa, imbagħad hemmhekk ġieli jqumu t-terzi u hemmhekk tindaħal il-MEPA.

Perit Borb, ma nafx jekk bħala l-Kap tal-Enforcement tal-MEPA hijiex qed tpoġġik f'xi sitwazzjonali anomala u forsi għalhekk qed taġixxi.

Naħseb li aħjar tgħidilna għalfejn huwa aħjar li forsi niftħu a can of worms billi ngħaddu din, milli nibqgħu f'din is-sitwazzjoni.

PERIT ALEXANDER BORG: M'aħniex se niftħu a can of worms għax aħna qed immorru b'lura, jiġifieri li hemm hemm; jekk qed nagħlqu għajnejna aħjar nifformalizzaha u nagħmilha b'concession milli teknikament ma nagħmlux xogħolna għax qed nagħlqu għajnejna.

Jekk qed nagħlqu għajnejna lets formalise it.

Hemm ħafna każijiet, speċjalment fil-UCAs u fl-irħula antiki fejn il-bankina mhijiex 1.2m u għandhom tarġa ħierġa 'l barra u teknikament dawn kollha qegħdin out of alignment.

PHILIP MIFSUD: Insa din li qed inressqu hawnhekk.

Jien naħseb li jekk għandi binja antika u permessi not traceable u għandha tarġa fuq il-bankina, ma naħsibx li hija issue, naħseb li hija issue jekk xi ħadd għandu permess pjuttost riċenti .… (Interruzzjonijiet) Ma naħsibx li għandu joħroġ enforcement notice fuqha din għax probabbilment ...

PERIT ALEXANDER BORG: U jekk il-livell tal-bankina niżel wara biż-żmien?

PHILIP MIFSUD: Jien naħseb li din hija issue meta xi ħadd għandu permess, speċjalment minn mindu nħolqot il-MEPA 'il hawn, u għal xi raġuni jew oħra, jew għax ried jgħolli iżjed jew għal ħaġa jew għal oħra ddeċieda li joħroġ fuq il-bankina.

Għax fuq binja ta' 100 sena ilu … Toħorġu enforcement fuq binja ta' 100 sena ilu?

PERIT ALEXANDER BORG: Definittivament le, però għandna każijiet ta' fejn ħarġu 5cm 'il barra.

Se norbot mat-tieni waħda fuq pilastri ta' front gardens ħalli ma nagħmluhiex doppja imma tkun l-istess diskussjoni.

PHILIP MIFSUD: Imma fuq 5cm naħseb li għandu jkun hemm ...

ĊENSU GALEA: Imma jekk għandek regola għandek regola, ma tistax tinterpretaha mod ieħor, jiġifieri jekk hi ta' 3m hija 3m.

(Interruzzjonijiet) Onor. Mifsud, id-diffikultà hi fejn għandek kejl, jew għandek il-kejl jew m'għandekx u allura nifhimhom il-pożizzjonijiet li qed jieħdu l-MEPA.

Għax jew għandek it-3m li għandek bżonn jew m'għandekx; jekk jagħlaq għajnejh għal 2.99m, għaliex mhux 2.98m u 2.97m?

Hemmhekk qiegħda d-diffikultà.

Niftakru li ħafna minn dawn is-sitwazzjonijiet ta' bankini u turġien fuq xulxin irriżultaw għax jiena nivvinta basement u l-ieħor jivvinta kif se jgħolli ftit biex ikun livell differenti, allura għandek appoġġi ma' xulxin li assolutament ma jaqblux.

Min jaf kemm imorru jipprotestaw għax tkun se ssir triq u wieħed tkun se tordomlu u lill-ieħor tkun se tgħollilu u jispiċċaw il-qorti.

PERIT ALEXANDER BORG: Hawnhekk hawn miktub 30cm wisgħa ta' tarġa; nistgħu nnaqqsu għax il-bulk tal-każijiet probabbli jkunu inqas, ikunu ħarġu ftit, però għandna każijiet fejn jaqbdu ma' xulxin għal 7cm.

THE CHAIRMAN: Li jinkwetani fuq din hija li kuntrarju forsi għall-affarijiet kollha li rajna, mhux l-internal heights imma room in backyard jew size of backyard teknikament bir-real survey għandek ftit traceability, però hija faċli ħafna tagħmel tarġa jew rampa u ma nafx meta xi ħadd jinduna li hemm din il-konċessjoni jkollokx proliferazzjoni ta' dawn l-affarijiet.

U kif se tiddeċiedi meta saret għax għal tarġa jista' ikun fadallek il-madum jew sibt madum antik u għamiltha.

PHILIP MIFSUD: Imma jekk kien hemm bżonnha t-tarġa?

THE CHAIRMAN: Immaġina li jkollok rampa li ma tkunx komda.

Tista' tgħid li hemm konċessjoni u allura toħroġha ftit ieħor 'il barra.

ĊENSU GALEA: Għandna sitwazzjonijiet ta' persuni li kellhom jagħmlu bankina anke wara li marret Transport Malta u għamlet il-livelli tat-tarmac, għaliex dan kien bena .… U kultant jispiċċa jiekolha mhux min oriġinarjament kiser il-livelli, imma min oriġinarjament mexa mal-livell għax issib ruħek f'sitwazzjoni fejn għall-grazzja tal-argument bnejt eżatt tliet pulzieri jew erba' pulzieri 'il fuq mil-livell tal-bankina, l-ieħor għamel basement ta' ma nafx kemm u biex wieħed jipprova jikkombaċja s-sitwazzjoni jbaxxi ftit ħalli r-rampa tal-ieħor ma tiġix daqshekk iebsa kif inhi.

Jiġifieri mhuwiex faċli li tiddeċiedi.

THE CHAIRMAN: Jekk m'aħniex komdi nistgħu nħalluha ....

ĊENSU GALEA: Il-punt li kont qed nipprova nqajjem jien huwa marbut mal-fatt li 10cm għandu jkun 'il barra mill-façade alignment mhux speċi nagħtu l-possibilità ta' interpretazzjoni li anke toħroġ fit-triq.

AVUKAT IAN STAFRACE: In-number (ii) ta' category I hija ċirkostanza li niltaqgħu magħha wkoll anke f'bini relattivament riċenti.

(Interruzzjonijiet) Jiena ma rajtx 30cm.

THE CHAIRMAN: Jien għandi tnejn personali, imma naħseb għandhom 100 sena.

AVUKAT IAN STAFRACE: Dan huwa dettall żgħir li ma joħloqx impatt, però għal min irid ikun punturjuż jista' jaqbad ma' dawn l-issues.

U kif qed ngħidu, jekk għandek kejl huwa kejl.

Allura għedna li aħjar li nippruvaw inkopruha.

Issa jekk 30cm huwiex eċċessiv, wieħed jista' ikollu opinjoni.

IS-SUR AUSTIN WALKER: Din setgħet tiġi marbuta mal-kumplament tal-wisa' tal-bankina li allura inti permitted li jkollok dawk it-20cm kemm-il darba l-bankina jibqa' biżżejjed biex jgħaddi għall-grazzja tal-argument wheelchair u allura m'intix qed tkun finicky fuq kemm għandha tkun 'il barra, però l-ispazju li ħallejt għall-pubbliku biex juża l-bankina jkun biżżejjed biex tagħmel użu tajjeb minnha.

AVUKAT IAN STAFRACE: Pero' trid toħloq limitu.

IS-SUR AUSTIN WALKER: Iva hemmhekk għandu jkollok limitu.

AVUKAT IAN STAFRACE: Pereżempju bħall-bankina li hemm Tower Road f'Tas-Sliema .....

IS-SUR AUSTIN WALKER: Irid ikollok il-limitu tal-encroachment, però irid ikollok ukoll marbuta magħha l-limitu tal-bankina.

AVUKAT IAN STAFRACE: Il-limitu tal-encroachment jibqa' 30cm, però dak huwa l-massimu li tista' tasal għalih.

PERIT ALEXANDER BORG: Fil-każ niċċekkja wheelchair x'dimensions għandu.

AVUKAT IAN STAFRACE: Nimxu hekk, però il-massimu ta' 30cm għandu jibqa' għaliex inkella jkollna ...

IS-SUR AUSTIN WALKER: Naturalment irid ikollok il-massimu u miegħu torbot ....

Inkomplu fuq li jmiss.

PERIT ALEXENDER BORG: Jiġifieri jekk hemm tliet metri u ħareġ sa metru .…

THE CHAIRMAN: U ħarġu b'kemm?

PERIT ALEXANDER BORG: Jekk il-front garden huwa ta' tliet metri, jista' joħroġ sa metru.

Nistgħu nnaqqsuha jekk tridu.

THE CHAIRMAN: Issa sa kemm jistgħu joħorġu?

PERIT ALEXANDER BORG: S'issa ma jista' xejn.

AVUKAT IAN STAFRACE: Għandna toroq sħaħ – rajna każ ftit ilu fis-Swieqi – fejn ħadd m'għandu 10ft front garden, imma kulħadd mibni linja waħda.

PHILIP MIFSUD: Jiġifieri jekk ma tmurx tkejjel tgħid li huma konformi!

AVUKAT IAN STAFRACE: Imbagħad jeħel min idaħħal application biex jirranġa xi ħaġa u tispiċċa teħel it-triq kollha.

1.25m huwa l-għoli tal-opra morta.

THE CHAIRMAN: Però m'aħniex qed nitkellmu fuq il-front garden wall jew side garden wall.

PERIT ALEXANDER BORG: Iva din tinkludi strutturi fil-front and side gardens jew roof setbacks li mhumiex iktar għoljin minn 1.25m, jiġifieri li mhumiex aktar għoljin mill-opramorta jew mill-ħajt tal-front garden, sakemm ma jkunx iktar minn 10m2.

PERIT ALEXENDER BORG: Pump room żgħira tal-villas pereżempju jew forsi fuq il-bejt għamel struttura baxxa li ma tidhirx.

Dawn huma fejn ma jidhrux.

THE CHAIRMAN: Għall-front garden wall naħseb kont nitlob li tiddaħħal xi ħaġa.

Għandna sitwazzjonijiet fejn il-front garden wall jaqbeż dak rikjest bil-liġi.

Jien rajt permess partikolari ta' villa tas-60s fejn kien qed jiżviluppaha l-istess proprjetarju u għax ma kellux il-curtilage skont iz-zoning qalulu li se japprovawlu dak il-footprint bil-kundizzjoni li s-side garden wall bejn iż-żewġ proprjetajiet, għax kienet tapplika għal tnejn, jinżamm erba' piedi.

Eventwalment dawn jinbiegħu separat u dak li jkun itella' l-ħajt.

Teknikament bil-liġi ċivili kważi jgħaddiha għax il-liġi ċivili tagħtik li side garden wall jista' ikun tmien filati, eċċ., però teknikament mal-permess qiegħed anomalu.

Jiena nixtieq nisma' l-kollegi tiegħi jekk għandhomx issue ta' front garden walls jew side garden walls li jkunu ftit ogħla minn dak li normalment kien permissibbli, jiġifieri 1.2m.

PHILIP MIFSUD: Il-ħajt ta' barra tal-front garden nifhem li hemm l-għoli speċifikat, imma s-sides ħafna drabi jfixkluni.

Bħalma qed jgħid iċ-chairman, kelli każ fejn kien hemm row of terraced houses żewġ sulari, wieħed minnhom iddeċieda li jiżviluppa, kif kellu d-dritt, għamel semi-basement, tliet sulari u penthouse, għamel it-taraġ mal-appoġġ, il-1m fuq dak it-taraġ u minn fuq it-taraġ titla' 1m fuq il-ħajt tal-ilqugħ tiġi prattikament fil-gallarija tan-nies li hija at first floor level.

THE CHAIRMAN: Fuq wara qed tgħid?

PHILIP MIFSUD: Le, il-ħajt li jifred iż-żewġ proprjetajiet, jiġifieri l-ħajt li jifred iż-żewġ proprjetajiet fil-front garden għandu taraġ u kellu retaining wall.

PERIT ALEXANDER BORG: Fiż-zone tal-front garden qiegħda?

THE CHAIRMAN: Suppost ma jkollokx aktar minn 1.5m taraġ fil-front garden.

PHILIP MIFSUD: Dan jitla' 13-il tarġa biex jiġi fl-elevated ground floor, ħariġlu permess ta' 1m għar-railing tal-ġebel tat-taraġ u meta titla' fuq il-ħajt tiġi mal-gallarija ta' ta' ħdejh.

AVUKAT IAN STAFRACE: Għax l-ieħor għadu terraced house normali.

PERIT ALEXANDER BORG: F'section 5 hawn increase in height u din nistgħu nikkunsidraw li ndaħħluha hemmhekk.

Jien ma daħħaltx l-għoli għax jekk dak li jkun ikollu filata iktar mhux daqshekk diffiċli biex jaqlagħha.

PHILIP MIFSUD: Fejn huwa easily reversible naħseb li dak li jkun għandu jagħmilha.

THE CHAIRMAN: Forsi dan l-eżempju li semmejt jien huwa eċċezzjoni fejn kellek permess fejn ħareġ speċifiku s-side garden wall erba' filati, però xi kultant ikollok il-pilastri tal-front garden jinżammu ogħla minn 1.2m.

PERIT ALEXANDER BORG: Issa dik għamilniha 1.4m.

PHILIP MUSCAT: Bid-DC 2007 mingħalija l-front garden walls huma 1.2m, imma mbagħad il-pilastri jagħtik ftit aktar.

PERIT ALEXANDER BORG: Jiġifieri jekk nagħtu 1.6m ....

THE CHAIRMAN: Jekk tkun trid tagħmel filata u kaptell naħseb li teċċedihom.

Front garden wall naħseb huwa wieħed mill-inqas affarijiet li jdejjaq terzi.

PHILIP MIFSUD: Kieku jien għandi l-front garden wall b'naqra rregolarità u rrid intella' sular ieħor, jgħiduli le minħabba l-front garden wall nista' nirrimedja mhux bħal meta għandi 5cm jew 10cm fl-internal yard fejn forsi nkun irrid inkisser kamra tal-banju biex nirrimedja.

Jiġifieri dik tifhimha li għandha repercussions, imma jekk din hija reversible ma naħsibx li għall-gwadann li se jkun qed jieħu l-individwu m'għandux jikkontribwixxi ftit biex ikun konformi.

THE CHAIRMAN: Intom kemm jirriżultawlkom każi ta' infringements fil-front garden walls?

PERIT ALEXANDER BORG: M'għandix statistika, però mhux li jkollna kwantità.

Kellna każi fejn fetħulna kawża għax ta' ħdejh ikun għolla filata.

THE CHAIRMAN: X'inhi l-interpretazzjoni tagħkom meta jkollok sloping site?

PHILIP MIFSUD: Hemm fir-regolamenti; ittarraġ skond is-site.

PERIT ALEXANDER BORG: Mela it-(ii) se nħalluha 1.4m.

ĊENSU GALEA: Bażikament qegħdin ngħidu li jekk għandek penthouse li hija 3.75m minflok 4.25m, se nikkonċeduha.

Jiena personali ngħid let's forget penthouses għax fil-verità din hija sular ieħor u kulħadd iġebbed naqra 'l hawn u naqra 'l hemm.

Jien ma naħsibx li għandna noqogħdu nġebbdu b'dan il-mod; jew se tagħti full floor jew ma tagħti xejn.

Naf li fil-verità għandna din is-sitwazzjoni ta' penthouses li ilha timxi matul is-snin.

M'iniex qed ngħid li għandna nneħħu l-penthouses, però ma nafx x'inhu l-vantaġġ ta' penthouse fuq ċertu għoli.

Anke meta għandna fil-verità il-projection ta' 1m li nagħtu bħala concession, nafu lkoll kemm aħna li hekk kif jitlaq il-building inspector issir estensjoni tal-penthouse.

THE CHAIRMAN: Naħseb li għandna nnaqqsuha din; 3.75m huma ħafna.

PHILIP MIFSUD: Jien naħseb l-aktar li għandna naslu huwa sa 4m ħalli nagħtu l-benefiċċju tad-dubju ta' żball, imma aktar minn hekk .....

ĊENSU GALEA: Nixtieq nirritorna ftit fuq il-Category 2(i).

Jiġifieri aħna qegħdin ngħidu hawnhekk li jekk jien għandi binja li minflok it-3m front garden għandi 2.8m għall-grazzja tal-argument, se nikkonċedu li nagħmluha.

Il-biċċa ta' mal-bankina jew il-biċċa ta' mal-binja?

ĊENSU GALEA: Qed infettaq apposta, imma hawn ġew tant drajt li l-ħin kollu noqogħdu nfittxu l-irqaqat illi ....

IS-SUR AUSTIN WALKER: Jekk tillimita li l-front garden ikun ta' 2m u mhux ta' 3m, allura awtomatikament issa qed tikkonċedi li joħroġ metru 'il barra.

(Interruzzjonijiet) Pereżempju għandek garaxx u sar dar.

PERIT ALEXANDER BORG: Li ġieli kellna hu li penthouse li tkun approvata u nqasmet fi tnejn jew kellna każ fejn waħda ħadet kamra u spiċċat qed toqgħod fiha.

Però qed ngħidu fejn l-użu huwa diġà għar-residenza mhux kien xi ħaġa oħra at roof level u qlibniha.

PHILIP MIFSUD: X'qed jgħid dak il-proviso li hemm wara?

PERIT ALEXANDER BORG: Dak bażikament qed jgħid li mhux fejn is-sid oriġinal żamm pussess imma meta xi ħadd ikun xtraha.

ĊENSU GALEA: X'inhu l-iskop?

PERIT ALEXANDER BORG: L-iskop hu li m'għandux igawdi min għamilha fejn qabad u qasamha imma biex min spiċċa f'dik is-sitwazzjoni mingħajr ma ried ma jbatix.

Għalija huwa ħafna aktar faċli ma jkunx hemm dik għax nibqgħu għaddejjin.

ĊENSU GALEA: Ħafna mill-postijiet fejn hemm dawn is-sitwazzjonijiet anke jekk żamma s-sid … Inti għandek plots ta' 120 pied tul li qasam f'żewġ postijiet wieħed iżommu hu u l-ieħor it-tifla, però għadu għandu.

Jien m'għandix proprjetà biex inkun ċar, imma hemm dawn is-sitwazzjonijiet fejn is-sid veru jkun żamma, imma jkun hemm it-tifla tiegħu toqgħod fil-kumplament tal-post.

Jien dejjem nibża' ukoll li meta niġu biex nagħmlu dawn it-tip ta' exclusions imbagħad ikollna każijiet fejn dak li jkun taparsi jbigħu lil oħtu.

PERIT ALEXANDER BORG: Administratively mhux faċli biex tagħmilha.

ĊENSU GALEA: Jien naħseb il-konċessjoni għandha tkun marbuta mal-istruttura u tieqaf hemmhekk għax faċli taparsi dak li jkun ibigħha lil ommu.

PHILIP MIFSUD: Imma hawnhekk qed jgħid li jekk jien inkun id-developer u meta toħroġ din, il-proprjetà tkun għadha fuq ismi, allura ma japplikax dan il-paragrafu.

ĊENSU GALEA: U jekk għadha nbigħha?

PHILIP MIFSUD: Hawnhekk hekk qed jgħid li ma japplikax.

ĊENSU GALEA: Jien naħseb li b'dawn se tidħlu f'sitwazzjonijiet fejn ikollkom aktar u aktar karti .… Se naċċettaw il-prinċipju li sular jinqasam fi tnejn jew le?

PHILIP MIFSUD: Jien ngħid li għandna naċċettawh għall-benefiċċju ta' min inqabad f'sitwazzjoni antipatika, u bħalma kien qed isemmi l-Perit Borg, lil min sfrutta sitwazzjoni mhux qisu nippremjawh.

AVUKAT IAN STAFRACE: Li se jiġri hu se jkollok blokka ta' tmien appartamenti subdiviżi f'16, 12 minnhom ikunu OK u l-erba' l-oħra qishom jibqgħu no man's land.

PHILIP MUSCAT: U jekk il-counterpart tiegħu taċċettah, imbagħad lilu by default ma tkunx aċċettajtu wkoll?

ĊENSU GALEA: Bit-taħwid tal-arloġġi tad-dawl u tal-ilma ...

THE CHAIRMAN: Jekk ikollok wieħed inqasam fi tnejn u wieħed ġab il-permess, l-ieħor by implication għandu wkoll il-permess.

ĊENSU GALEA: Le, tal-faċċata jista' iġib il-permess u ta' wara jibqa' jsaffar għax m'għandux l-outlook.

AVUKAT IAN STAFRACE: Però fiżikament ma tista' tagħmlilhom xejn, dik hi l-problema.

ĊENSU GALEA: Le, fiżikament ma tista' tagħmlilhom xejn.

Jiena nfluwenzat mill-fatt li noqgħod San Pawl il-Baħar u hemmhekk, kif tafu, hemm biżibilju ta' sitwazzjonijiet bħal dawn li l-parti kbira tagħhom huma sitwazzjonijiet fejn is-sidd diġà bigħ il-proprjetà lil xi ħadd jew għandu blokka fejn tliet kwarti minnha hija mibjugħa u baqagħlu l-kwart l-ieħor.

Issa x'tagħmel b'dawn in-nies?

Veru preżentement għadu għand is-sid, imma qiegħed għandu biex ibigħu bħall-kumplament.

U ħafna minn dawn lanqas biss jafu li kienu qegħdin jiksru liġi meta xtraw, speċjalment meta xtraw qabel ma kien hemm rightly so is-sitwazzjoni li teżisti llum.

IS-SUR AUSTIN WALKER: Imma kif se nwaqqfu milli dawn ma jkomplux jiġru?

L-idea behind it li ma jkunx l-iżviluppatur li qed igawdi minnha, hija li anke ma tiġix protracted fil-futur.

Din trid twaqqafha għax otherwise .....

Filwaqt li qabel kien ferm iktar faċli li ġġib compliance li mhijiex il-compliance tal-lum imma biċċa karta li tgħidlek li mibni skont il-permess meta lanqas biss ikun hemm inspection tal-post, illum din naqset drastikament, kemm għax il-MEPA stess ma tippermettix wisq dawn l-affarijiet, kemm għax il-periti jibżgħu ferm iktar minn qatt qabel li jiffirmaw dikjarazzjoni ta' binja li mhijiex skont il-permess, u anke għax il-banek qegħdin jibagħtu l-periti tagħhom biex jispezzjonaw.

Jiġifieri llum li tibni blokka li ma tkunx konformi mal-permessi saret ferm iktar diffiċli għalkemm m'iniex neskludi l-possibilità.

Mela hawn xi perit li se jirriskja l-warrant tiegħu biex Mr "X" joqgħod ibagħbas u jgerfex?

THE CHAIRMAN: Jien naħseb li għadhom.

Riċentement rajt pjanti sottomessi lill-MEPA li biex iżidu sular, il-pjanti jkunu mimlijin gideb.

Jien naħseb li tista' iżżommhom billi din tiftaħha pereżempju għal sena, iġġib lil dawk il-każijiet in regola u terġa' tagħlaqha.

IS-SUR AUSTIN WALKER: Il-problema li nara hi li ħafna minnhom dawn jindunaw meta jkunu se jagħmlu transazzjoni.

Ħafna minnhom jista' ikun li ma jafux li qegħdin fi stat ta' illegalità.

Mela allura min jaf biha se tagħtih dik il-window, però lil min mhux se jkun jaf biha kif se tirregolah?

AVUKAT IAN STAFRACE: Aħna normalment nimxu bl-istess kejl bħalma mxejna tas-Sanità fejn nagħtu sitt xhur fejn l-assumption hija li ma tridx tipprova, wara l-oneru jaqa' fuq min ikun qed japplika għall-konċessjoni sabiex iġib il-provi.

Normalment ħafna drabi l-prova tkun fil-kuntratt tal-akkwist għax l-appartament ikun deskritt b'mod u manjiera li tifhem li f'kull sular hemm iżjed minn appartament wieħed u anke xi kultant fil-commencement notice.

Jiġifieri jekk il-binja bdiet tinbena wara l-konċessjoni, ikollna evidenza.

PERIT ALEXANDER BORG: Fil-fatt kellna xi applikazzjonijiet għal 55(b) kif kienet qabel u l-oneru tal-prova huwa fuq min qed japplika u li kelli u ġew aċċettati kienu fejn ġew ġabulna l-kuntratt li qed jurina li kien maqsum qabel l-1992, jew ġabulna tad-dawl, speċi qed juruna li diġà kien hemm żewġ flats, jiġifieri l-oneru tal-prova se tkun fuqhom.

ĊENSU GALEA: Ħafna mill-kontijiet tad-dawl għadhom f'sitwazzjoni fejn għandhom bis-sub-meter.

AVUKAT IAN STAFRACE: Din qed insemmuha biex ngħidu x'tip ta' provi normalment iġibu.

Aħna dejjem ninsistu li jkun hemm il-kuntratt għax id-deskrizzjoni tal-kuntratt tagħtik a good idea ta' x'inhi s-sitwazzjoni.

Però kif qegħdin ngħidu, hawnhekk qegħdin nolqtu kategorija ta' nies li jkunu xtraw din it-tip ta' proprjetà u minħabba t-time gap – minkejja li naqbel ma' dak li semmejt inti, Mr Chairman – dawn ħafna drabi jindunaw li qegħdin f'dan l-istat, jew at resale jew f'każ ta' separazzjoni u qegħdin jaqsmu bejniethom.

Ħafna minn dawn, minkejja li jkunu proprjetajiet ta' valur relattivament baxx, ikunu l-life savings ta' dik il-familja li mbagħad jindunaw bil-problema kważi fl-agħar mument meta jew ġew biex ibigħuha għax imġegħlin ibigħuha jew minħabba ċirkostanzi li jkollhom.

PERIT ALEXANDER BORG: Naħseb minn dawn kollha li qed nipproponu din l-iktar waħda li għandha effett soċjali.

THE CHAIRMAN: Intom għandkom minimum area ta' one-bedroomed unit?

ĊENSU GALEA: Hemm, imma mhux fuq kullimkien.

PERIT ALEXANDER BORG: Però hemm il-minimum area in ġenerali.

THE CHAIRMAN: U li hija?

PHILIP MIFSUD: Qiegħda 45m2 ta' one bedroomed unit.

AVUKAT IAN STAFRACE: Imbagħad għandek tal-istudenti l-Imsida fejn il-qisien huma iżgħar.

PERIT ALEXANDER BORG: Però hemm każijiet, dawk li veru jkunu social cases fejn ikunu inqas … Konna qed nikkunsidraw indaħħluhiex, però imbagħad l-agħar social cases se ssibhom anke inqas u għalhekk ma daħħalniex minimum area.

Pereżempju, f'Wied il-Għajn hemm familji li spiċċaw jgħixu f'garaxxijiet kbar.

THE CHAIRMAN: Mhux f'Wied il-Għajn biss.

Biex noqogħdu attenti ħalli ma nikkreawx slums, naħseb li m'għandniex nagħmlu riferenza għal area speċifika.

PERIT ALEXANDER BORG: Dawn diġà huma ikkreati.

AVUKAT IAN STAFRACE: Il-problema hija li dawn diġà jeżistu.

Din mhijiex approach direzzjonali fejn irridu naslu.

Hemm sitwazzjonijiet fejn fi blokka ta' 10 ssib 20 appartament kollha taken up u mhumiex villeġġjaturi.

F'ċerti areas kważi kienet prassi aktar milli eċċezzjoni li jagħmlu din it-tip ta' manuvra.

Imma hemm in-nies ġo fihom, tista' timlihom kollha enforcement notices, però fir-realtà il-possibilità li taġixxi fuqhom hija remota ħafna.

F'laqgħat li qed ikollna anke mal-association tal-banek fejn dawn l-issues qegħdin niddiskutuhom – fl-aħħar mill-aħħar ippruvajna ndaħħlu lil kulħadd fl-istorja biex wieħed jara katina sħiħa – qalulna li qegħdin jaraw li b'dan il-provvediment – issa qed nitkellem in ġenerali mhux kategorija kategorija – l-approach li qegħdin jieħdu hija li qegħdin jaraw li għandhom stock ta' proprjetà diġà hija ipotekata magħhom li tikser xi waħda minn dawn il-provvedimenti u qegħdin jaraw kemm l-aspett tal-futur kif ukoll l-aspett tal-istock li għandhom.

Jien naħseb li mill-miżuri kollha li qegħdin insemmu, din fiha aspett soċjali qawwi ħafna.

ĊENSU GALEA: Minkejja dak li qed ngħidu, illum sar ferm iktar diffiċli li dak li jkun jirriskja, kemm l-iżviluppatur innifsu, kemm il-perit, kemm il-building inspector li jmur fuq il-post u anke min jiċċertifika.

AVUKAT IAN STAFRACE: Il-volum ta' proprjetà li hawn fis-suq bħalissa taħdem kontra dawn l-affarijiet għax illum dak li jkun se jixtri, bl-istess prezz se jsib aħjar.

Qabel din kienet qisha forsi miżura biex tipprova tilħaq segments oħra.

Illum bl-istess prezz m'intix se tirriskja li tixtri appartament li għandu frontage fuq wara biss għax taf issib, għalkemm forsi f'żona differenti, appartament aħjar.

Jiġifieri l-inċidenza li jkun hemm ripetizzjoni ta' din, mhijiex kbira għax is-suq qed jaħdem kontriha wkoll.

THE CHAIRMAN: Fil-pjanti li se jkunu sottomessi, jekk se tkun unit żgħir pereżempju taħt il-45m2 se taċċettawh bħala one-bedroomed apartment, jew forsi taċċettaw is-sitwazzjoni anomala fejn xi ħadd jiddeskrivihulek bħala two-bedroomed apartment minkejja li jkun iżgħar mill-areas li tagħtu intom?

PERIT ALEXANDER BORG: Aħna naċċettawh bħala residenza.

AVUKAT IAN STAFRACE: Però li se jiġi aċċettat f'dan il-każ hija kunċett tas-subdivision jew fil-każ tal-basement taċ-change of use.

Din hija differenti milli kieku tidħol applikazzjoni biex wieħed jirregolarizza dak li hemm, għax kieku jiġi mill-ewwel request ....

THE CHAIRMAN: Jiġifieri m'intomx se titolbuhom jindikaw l-użu tal-kmamar.

AVUKAT IAN STAFRACE: Ikollok indikazzjoni, imma ma ninsewx li din il-konċessjoni tapplika għaliex dak li jkun li se japplika biex jissanzjonaha ma tistax tiġi approvata, għax kieku japplika mill-ewwel biex jissanzjonaha.

Din l-istess bħal tal-btieħi.

PERIT ALEXANDER BORG: Jekk tgħaddi japplikaw to sanction.

ĊENSU GALEA: Naħseb li diġà huwa ħafna li f'45m2 iddeffes żewġt ikmamar tas-sodda.

PERIT ALEXANDER BORG: Ħalli nkompli naqra l-Category 3 għax lanqas qrajniha kollha.

Konna qed ngħidu li at roof level m'aħniex se naċċettaw li jkun hemm changes of use minn washrooms għal djar, at basement level jiġu aċċettati fejn almenu 50% tal-faċċata hija above road level, jiġifieri mhux ikunu kollha taħt l-art jew where the back elevation of the residence jew tkun qed tħares fuq an internal unroofed drive jew fejn hemm diżlivell, l-art niżla 'l isfel, allura għandhom l-outlook minn wara.

Imbagħad hawn il-proviso li ma nafx kif bqajna fuqha.

THE CHAIRMAN: Għedna li ma naqblux.

Naħseb li l-feeling kien li anke min-naħa tas-CEO tal-MEPA .....

AVUKAT IAN STAFRACE: Li forsi wieħed jaħseb f'din iċ-ċirkostanza tas-subdivision għax qed nifhem il-concern li jista' ikollok abbuż anke in the interim, li forsi l-issue tal-prova nibdewh mill-ewwel, jiġifieri trid iġġibilna li dan il-unit ilu li ġie kkreat qabel ma daħal fis-seħħ dan il-provvediment biex nevitaw li l-problema taggrava ruħha, li minflok għandna subdivision ta' żewġ appartamenti dak li jkun japprofitta ruħu u joħloq it-tielet wieħed ukoll.

PERIT ALEXANDER BORG: Però jekk se nħallu l-istess sitt xhur li kien hemm qabel trid tħalli l-kuridur minn fejn se jgħaddu, jiġifieri naħseb mhux daqshekk faċli li ..… Tista' tagħmilha, kollox tista' tagħmel, imma .… Però l-aċċess għal wara jrid ikun hemm.

Trid tkun mibnija bil-ħsieb li se ssir hekk.

PHILIP MIFSUD: Trid tkun maħsuba li se ssir hekk.

Tara pjanti li jkunu mirror image, ħafna drabi t-taraġ jitfgħuh fin-nofs ħalli kif titla' .....

AVUKAT IAN STAFRACE: Aħna li rridu nevitaw hu li dak li jkun ma joħloqx kamra għaliha u jgħid li hija ....

PHILIP MIFSUD: Jien nifhem x'qed tgħid inti għaliex l-uniku konfort ...

AVUKAT IAN STAFRACE: Il-proviso kien intiż għal din l-eventwalità biex min għad għandu l-appartamenti għandu ma jaggravax iżjed il-problema.

Allura forsi nneħħu l-proviso, imma at least mas-submission dak li jkun iġibilna element ta' prova li s-subdivision kienet eżistenti.

Il-biżgħa tagħna hi li hemm blokok ta' 10 appartamenti li għadhom mhumiex sub-diviżi u dak li jkun ma jistax ibigħhom minħabba problemi tas-suq, eċċ. u jgħid li issa ġih iċ-ċans li jaqsamhom fi tnejn u jikrihom.

Dik nixtiequ nevitawha għax il-proviso għal dak li kien intiż.

Allura li forsi nagħmlu hu li fil-każ ta' category 3 l-element taċ-change of use tal-basement jew tas-subndivision jiġi sottomess ab initio biex nevitaw li l-problema tkompli taggrava.

PERIT ALEXANDER BORG: Jew inħallu option li jista' imur enforcement officer jara dik l-issue biss fejn ma jkunx hemm kuntratt u trid issib il-prova.

AVUKAT IAN STAFRACE: Jekk dan ġablek kuntratt ta' wieħed awtomatikament jeżisti l-ieħor.

PHILIP MIFSUD: Jien naqbel għax il-konfort li nħoss meta niddiskuti fuq din hija li aħna prattikament qed nitkellmu fuq units li jeżistu, li ma tista' tagħmlilhom xejn u ma tistax tħallihom fil-limbu kif inhuma llum.

Imma li trid toħloq ġodda, le.

AVUKAT IAN STAFRACE: U għandna blokok sħaħ illum li għadhom ma nbigħux, jiġifieri l-units kollha għadhom owned mill-istess sid.

THE CHAIRMAN: Jekk għadhom ma nbigħux allura jista' ireġi s-sitwazzjoni.

IS-SUR AUSTIN WALKER: Hekk hu u m'għandekx bżonn xhur biex taqsamhom.

PERIT ALEXANDER BORG: Imma fil-każijiet fejn qed jinkrew ikun hemm kuntratt?

Għax Buġibba hemm ħafna minn dawn.

AVUKAT IAN STAFRACE: Aħna all we have to prove hija li fil-blokka diġà jeżisti element ta' subdivision.

Li llum ikun hemm blokka fully owned minn Mr "X" u dak jieħu l-opportunità li jgħid li minflok 10 appartamenti se joħloq 20 u nitfagħhom fuq is-suq għax they're easy to sell at a cheper price, nixtiequ li nevitawha.

Naħseb li dan jaqbel miegħu kulħadd.

Allura li forsi nagħmlu f'dan il-każ huwa li jkun hemm evidenza li at least fil-blokka diġà hemm element ta' subdivision u wieħed juża dak il-kejl.

Imma nixtiequ nevitaw li blokka li għadha fully-owned minn individwu u jieħu vantaġġ mis-sistema li f'daqqa waħda dan minn 10 ħoloq 20 appartament.

Forsi nistgħu ndaħħlu din minflok il-proviso.

PERIT ALEXANDER BORG: Iġibilna l-prova li almenu hemm element ta' subdivision fil-blokka.

PERIT ALEXANDER BORG: Jiġifieri f'din irid iġibilna l-prova mill-ewwel; tas-sitt xhur qisha ma tgħoddx.

Ngħaddu issa għal Category 4 – site area and coverage.

Din kien tkellem fuqha l-aħħar darba l-Onor.

Jiġifieri jekk il-100m2 huma approvati li jinbnew, għandu sa 115m2.

THE CHAIRMAN: Mhux jiġifieri suppost 40% site coverage, jiġi 55%.

Naħseb li aħjar niċċarawha u nagħmlu li l-15% hija "of the permitted built footprint".

ĊENSU GALEA: Jiġifieri fejn hemm bungalow 30% hija 15% of 30% li huwa 4.5%.

PERIT ALEXANDER BORG: Naraw x'ħareġ permess ta' built footprint u nagħmlu 15% fuqu.

ĊENSU GALEA: Mhux x'ħareġ permess imma x'inhu permessibbli.

AVUKAT IAN STAFRACE: Imma x'inhu permissibbli jista' jissanzjonah, jiġifieri jekk din hija in a 40% area u bena 30% u għandu 10% oħra, allura jista' japplika to sanction.

PHILIP MIFSUD: Imma jekk għandu 42%?

ĊENSU GALEA: Jekk għandu 42% jista' jibni 46% għaliex 15% of 40% jiġi 46%.

PHILIP MIFSUD: Le, ma jistax jibni.

ĊENSU GALEA: Jista' jissanzjona.

PHILIP MIFSUD: Jien naħseb aħjar norbtuha ma' dak li huwa permissibbli milli ma' dak li ġie approvat għax jekk dan kellu approvat inqas ....

AVUKAT IAN STAFRACE: Iżjed mill-40% l-agħar ...

PHILIP MIFSUD: Jew inqas mir-requirement u qabżu l-ammont li jiġi tajjeb within the 40%, imma peress li kellu inqas ma jiġix jikkwalifika.

PERIT ALEXANDER BORG: Jien kelli f'moħħi site area kbira.

Allura lil dan se nagħtuh extension enormi b'din il-concession?

AVUKAT IAN STAFRACE: Però l-agħar tal-persentaġġ li tista' tinftiehem hija jekk inti diġà kellek a restricted plot, pereżempju ftit inqas minn tomna u xorta ħadt il-40%, b'15% oħra l-open area tal-villa se tkun qed tonqos iżjed.

ĊENSU GALEA: L-aħjar li l-15% ninterpretawha minn dak permissibbli li jinbena ħalli tkun ċara, jiġifieri mhux 15% of the area of the plot.

AVUKAT IAN STAFRACE: Jeżistu vilel li għal xi raġuni jkun ħareġ il-permess 50% coverage; ġewwa l-Kappara ltqajna ma' ħafna.

Dawn huma l-front u s-side gardens li qegħdin miktubin f'catagory 1, jiġifieri one-third tal-front garden u mhux aktar minn 25cm mis-side garden, u fil-back yards huma dawk li għandna diġà fil-legal notice ta' bħalissa.

AVUKAT IAN STAFRACE: Għax il-proximity man-neighbouring property xorta trid iżżommha.

PHILIP MIFSUD: Allura minflok ngħidu 15% tal-permissible għax ma tgħidux 45% minflok 40% pereżempju.

THE CHAIRMAN: Le, għax tiġi aktar.

PERIT ALEXANDER BORG: Ippruvajna nżommu d-distanzi; mill-front garden trid iżżomm, mis-side garden trid iżżomm u mal-back yard trid iżżomm.

Is-soltu ħafna mill-complaints li jkollna fil-vilel huwa proprju għax ġieli s-side garden ikun resaq lejn il-proprjetà ta' ħdejn dak li jkun.

IS-SUR AUSTIN WALKER: Li għandu raġun l-Onor.

Mifsud huwa li jekk il-permissible huwa 40%, aħjar minflok toqgħod tilgħab bil-persentaġġi, tgħid li se tippermetti li jitla' għal 44%.

PERIT ALEXANDER BORG: Imma hemm persentaġġi differenti.

IS-SUR AUSTIN WALKER: Mhux it-30% u l-40% li għandek?

PHILIP MIFSUD: Tistabbilixxi 15% ta' 40% li jiġi 46% u 15% ta' 30% li jiġi 34.5%.

PERIT ALEXANDER BORG: Jekk hemm dawn it-tnejn biss nistgħu niktbuha, però ma nafx jekk hemmx oħrajn.

ĊENSU GALEA: Qed nitkellmu fuq persentaġġi.

IS-SUR AUSTIN WALKER: Tistabbilixxi l-persentaġġ minn qabel minflok toqgħod tilgħab bil-15% of the permissible.

PERIT ALEXANDER BORG: Il-15% kienet intenzjonata għall-permitted mhux għal permissible.

Mela issa se tkun 15% of permissible basta nżommu d-distanzi kif qegħdin miktubin hawn.

AVUKAT IAN STAFRACE: Id-distanzi min-neighbouring properties huma importanti għax dawk l-iżjed li joħolqu aggravju.

PERIT ALEXANDER BORG: It-(ii) tal-category 4 kienet "inadequate plot/site area" li għalkemm ma tantx għandna minnhom, xorta waħda hemm fejn dak li jkun suppost ikollu tomna u jkollu inqas minn tomna mibnija.

PHILIP MIFSUD: X'persentaġġ qed tikkontemplaw fuqha din?

PERIT ALEXANDER BORG: Fil-każ li diġà qiegħda hekk, x'se tagħmel?

Se twaqqagħlu l-villa?

Dan probabbli ma jkunux ġraw issa.

AVUKAT IAN STAFRACE: Iltqajna ma' każijiet tat-tmeninijiet li jkun ħareġ permess biex tinbena – il-Kappara huwa każ klassiku – meta taraha fuq il-pjanti tara li hija 40% tal-plot area imma meta tmur fuq il-plot issibx li m'hemmx dik l-area kollha; il-bini baqa' kif kien, imma l-plot inxtorbot.

PHILIP MIFSUD: L-argument fhimtu, imma naħseb li rridu nagħtu persentaġġ ta' kemm dak li jkun irid iħalli unbuilt.

AVUKAT IAN STAFRACE: Fil-każ ta' dawn għandna l-benefiċċju tal-aerial photos; kollha jinqabdu fl-aerial photos.

PERIT ALEXANDER BORG: U hawnhekk qed ngħidu fejn hemm minimum plot areas mhux kullimkien.

THE CHAIRMAN: Imma x'inhu l-persentaġġ li qed tikkonċedu?

Dik li qed jistaqsi l-Onor.

AVUKAT IAN STAFRACE: Jiġifieri jekk inbniet a full terraced house minn appoġġ sa appoġġ ....

PERIT ALEXANDER BORG: Naħseb li għandna nżommu f'din ukoll il-proviso tal-encroachments, front side u backyard.

ĊENSU GALEA: M'iniex se nitkellem fuq dak li huwa diġà mibni, imma ejjew ngħidu għall-grazzja tal-argument li f'Santa Maria Estate hemm plot li minflok 112m2 għandha 1000m2.

Allura din se tibqa' plot hemmhekk għal dejjem?

Ma tinbena qatt?

PERIT ALEXANDER BORG: Però b'din m'aħniex qegħdin inkopru dawk.

AVUKAT IAN STAFRACE: Taħt residual plots għandna policy li tikkejterja għalihom illum, jiġifieri jekk hija veru residual plot nikkonċedu.

(Interruzzjonijiet) Li ridna nagħmlu ċar huwa li l-category 3 tapplika biss għal terraced developments, m'aħniex qed nagħmluha tapplika għal villa areas.

Jiġifieri l-basements taħt il-vilel ma taqax taħt category 3; qed inkunu ċari li mhijiex aċċettabbli.

PERIT ALEXANDER BORG: Tal-inadequate plot site area il-każi li rajt probabbli ilhom hemm, però jekk tridu li nagħmlu percentage nistgħu nagħmluh.

THE CHAIRMAN: Naħseb li hemm bżonn isir.

PHILIP MIFSUD: Nagħmlu threshold.

THE CHAIRMAN: Inti x'se tikkoreġi?

(Interruzzjonijiet)

AVUKAT IAN STAFRACE: Imma meta tara l-plot area in relation mal-built area issib li l-built area se tiġi a bigger percentage tal-plot area.

PERIT ALEXANDER BORG: Kien hemm każi fejn il-villa nbniet kif suppost u minflok tomna tkun inqas.

AVUKAT IAN STAFRACE: Dawk il-każijiet iltqajna magħhom; il-Kappara huwa każ klassiku.

THE CHAIRMAN: Jekk issibu inadequate plot area, però il-persentaġġ huwa dak li titolbu, dak tikkonsidrawh illegali wkoll?

AVUKAT IAN STAFRACE: If it is still beneath the 40% għall-grazzja tal-argument, il-problema ...

AVUKAT IAN STAFRACE: Imma 40% tal-plot area.

AVUKAT IAN STAFRACE: Il-problema li ltqajna magħha aħna hija li l-plot area indikata fis-submitted drawings tkun ta' 1,000m2 u d-dwelling ikun 40% tal-1,000m2.

Id-dwelling ikun inbena korrett, jiġifieri 40% tal-1,000 m2, imma meta tmur fuq is-site issib li mhux veru fiha 1,000 m2 u allura l-percentage tad-dwelling ikun ogħla in relation to the site.

PERIT ALEXANDER BORG: Din tista' tkun covered bl-ewwel biċċa tas-site coverage.

Jien hawnhekk kont qed nirriferi għal dawk l-areas fejn għandek il-minimum plot area jiġifieri mhux għax inzertat il-plot żgħira.

THE CHAIRMAN: Dik l-illegalità hija għax il-plot area mhijiex dik stipulata.

Allura kif se tikkoreġiha?

Tgħid li se taċċetta plot areas ta' 75% ta' dak li kien rikjest?

PERIT ALEXANDER BORG: Nistgħu nagħmlu percentage fejn għandek a minimum plot area definita.

IS-SUR AUSTIN WALKER: Però għandha tintrabat li l-40% se jiġi rispettat jew jista' ikun li dak li jkun se jiggwadanja miż-żewġ naħat, kemm mill-40% li jkun qabeż u anke mis-sides tal-plot li huwa inqas u allura veru qed tispiċċa ġġebbidha?

PERIT ALEXANDER BORG: Li rajt jien kienu djar inbnew kif qed tidher il-pjanta tal-permess, però l-plot tkun iżgħar għax ovvjament il-coverage ogħla.

THE CHAIRMAN: Allura jkollok żewġ infringements li qed tikkoreġi, il-plot area u s-site coverage.

PERIT ALEXANDER BORG: Biex inkun ċar, hemm ħafna areas fejn m'għandek a minimum plot area.

Naħseb li l-plot area nistgħu nżommuha sa 75% ta' x'suppost kien hemm.

Issa rridu niddeċiedu jekk għandniex norbtuha mal-15% li ssuġġerejna fil-(i) jew nieqfu hawn sa 75%.

THE CHAIRMAN: Nistgħu nagħmluha 75% basta jekk se jkollok infringement fil-footprint ma teċċedix il-15% tal-ewwel biċċa.

X'taħsbu?

THE CHAIRMAN: Perit Borg, tista' tgħaddi għall-kategorija li jmiss.

PHILIP MIFSUD: Għaliex?

PERIT ALEXANDER BORG: Minħabba l-visual.

ĊENSU GALEA: Imma hawnhekk qisu hawn double hurdle għalkemm ma naħsibx li din hija t-terminoloġija korretta.

Qed ngħidu mhux iktar minn żewġ metri, però jekk jaqbeż b'iktar minn 1.25m trid tirtirah 1.25m 'il ġewwa.

PERIT ALEXANDER BORG: Jirtira l-parapet wall biss għax imbagħad il-biċċa tal-faċċata li qiegħda iktar għolja qisha ġiet il-parapet wall .…

PHILIP MIFSUD: Għandek set-back.

PERIT ALEXANDER BORG: Biex ma jidhirx il-parapet wall.

PHILIP MIFSUD: Imma għaliex 2m?

Kważi sular ieħor?

PERIT ALEXANDER BORG: Bejn seba' u tmien filati.

Għalhekk għamilniha biex jekk jaqbeż erba' filati, ma baqax tiela, imbagħad il-ħajt resaq lura, jiġifieri inti visually qisek se tibqa' tara l-istess ħaġa.

THE CHAIRMAN: Ejjew nagħmlu kif qal l-Onor.

Philip Mifsud, nillimitaw l-għoli u allura l-issue tas-set-back ma tirriżultax.

PERIT ALEXANDER BORG: Għal kemm nillimitawh?

PHILIP MIFSUD: Nistgħu nillimitawha għal 1.25m forsi dak li jkun jgħidlek li ħa żball u ġietu filata ftit aktar għolja.

Din iddiskutejniha l-aħħar darba.

THE CHAIRMAN: Naħseb li t-2.8m jista' jogħla ftit.

ĊENSU GALEA: X'qed nippruvaw nagħmlu b'dawn it-2.8m?

PERIT ALEXANDER BORG: L-aħħar darba għedna li l-użu jrid jibqa' parking u dan żammejnih hawnhekk.

THE CHAIRMAN: Imma jekk ikollok l-istess owner u jkun qed juża l-garaxx biex idaħħal id-dgħajsa jew it-truck, it-2.8m se tillimitah.

PERIT ALEXANDER BORG: Jekk ikun l-istess owner tar-residenza li hemm fuqu m'hemmx għalfejn; f'każ li ma jkunx l-istess li jrid ikun hekk ħalli ma jkunx hemm problemi.

AVUKAT IAN STAFRACE: Din irridu nagħmluha jekk huwa l-istess owner jew għandu l-kunsens tal-owner ta' fuq.

PERIT ALEXANDER BORG: Imma bil-kunsens tbeżżagħni.

ĊENSU GALEA: Aħna li ppruvajna ngħidu l-aħħar darba kien li sakemm l-użu tal-garaxx jew tal-ispazju aktar għoli minn dak permissibbli mit-12-il filata huwa wieħed li m'għandux bżonn change of use, allura nħalluh isir.

PERIT ALEXANDER BORG: Aħna mhux se napprovaw change of use hawn.

Jekk se jitfa' l-application kulma nkunu rridu huwa l-għoli tal-binja.

PHILIP MIFSUD: Imma kif inhi mniżżla "parking purposes" jinstiga change of use.

PERIT ALEXANDER BORG: Let's go through the process ta' xi ħadd li se japplika għal din l-issue.

L-istruttura nkun aċċettajthielu, fis-sens li għandu concession li jista' japplika għad-dawl u l-ilma u whatever.

Imma b'daqshekk ma jien qed naċċetta ebda change of use; qed nillimita ruħi għall-istruttura.

PHILIP MIFSUD: Mela għalfejn qed tidħlu fuq l-issue ta' min qed jgħix fuq?

THE CHAIRMAN: L-aħħar darba semmejniha din.

PERIT ALEXANDER BORG: Għax jekk għandek garaxx għoli aktar hemm ċans li forsi dak li jkun jużah għal vetturi ftit ikbar u b'hekk joħloq inkonvenjent għal ta' fuqu.

Bil-lintel qed tillimitalu x'jista' jdaħħal fil-garazz, ma jistax idaħħal trakkijiet pereżempju.

Jekk ikun joqgħod hu stess fuq il-garaxx, l-inkonvenjent huwa aktar limitat.

IS-SUR AUSTIN WALKER: Jekk l-iskop hu li tirregolarizza l-binja allura rregolarizza l-binja u agħmel speċifikament li bdil fl-użu m'intix qed tippermettih.

PERIT ALEXANDER BORG: Iċ-change of use qatt m'aħna qed nirriferu għalih.

IS-SUR AUSTIN WALKER: Għax jekk se nsemmu lil min joqgħod fuqu, allura għaliex mhux lil min joqgħod ħdejh?

PERIT ALEXANDER BORG: Ma nistaqsi lil ħadd; jekk iġibli prova li joqgħod hu stess fuqu nagħtihielu mingħajr ma jbaxxi l-blata, inkella jrid ibaxxi l-blata.

IS-SUR AUSTIN WALKER: Jien naħseb li jekk se tirregolarizza l-binja, toqgħod tidħol xejn li jrid ibaxxi l-blata, irregolarizzaha kif inhi, però dik il-konċessjoni ma jfissirx li hija bdil ta' użu u ieqaf hemmhekk u ssimplifikaha, għax otherwise se tispiċċaw tagħmluha diffiċli ħafna biex tamministrawha.

Irregolarizza l-binja kif inhi basta ma taqbiżx il-limitu ta' żewġ filati li tippermettilek il-liġi, però tidħlux fl-użu, anzi trid tgħid li b'din il-konċessjoni l-użu m'għandux jinbidel minn dak li huwa diġa' permitted, jekk huwa permitted kummerċjali good luck, jekk mhuwiex jara hu.

PHILIP MIFSUD: Trid tkun b'mod li ma tinftehimx b'xi mod li qed tawtorizza xi użu differenti minn dak li diġà permissibbli.

PERIT ALEXANDER BORG: Nieqfu sa parking purposes u nneħħu l-parti tal-blata.

PERIT ALEXANDER BORG: Dik inħalluha?

IS-SUR AUSTIN WALKER: Jien ngħid tidħolx fl-użu, ikkwalifika biss il-binja.

ĊENSU GALEA; Biex ma tużahx għal skop ta' garaxx trid tagħmel change of use.

Iċ-chairman semma li forsi dak li jkun ikun irid jipparkja d-dgħajsa ġo fih.

X'inhi l-problema?

AVUKAT IAN STAFRACE: Il-każijiet li għandna mhux dwar dgħajsa.

ĊENSU GALEA: Tal-linja u t-trakkijiet; trakkijiet l-aktar għax tal-linja issa spiċċaw.

AVUKAT IAN STAFRACE: Trakkijiet, mini buses, eċċ.

ĊENSU GALEA: Jiena nirrepeti dak li għedt l-aħħar darba, xorta nippreferi li dak li jkun idaħħal it-trakk tal-ġebel fil-garaxx milli jħallih fit-triq.

AVUKAT IAN STAFRACE: Hekk hu fil-fatt għax dan jekk ma jipparkjahx fil-garaxx jipparkjah fit-triq, x'aktarx in the same neighbourhood.

PERIT ALEXANDER BORG: Però din il-concession qed nillimitawha għall-istruttura mhux għall-użu.

ĊENSU GALEA: Imma biex nipparkja t-trakk tiegħi m'għandix bżonn change of use sakemm jidħolli mill-bieb tal-garaxx.

Jiġifieri jekk għandi garaxx li mill-bieb ta' barra jista' jidħolli trakk m'għandix bżonn nagħmel change of use biex nipparkja t-trakk fih u m'hemmx bżonn fil-fatt ta' change of use.

AVUKAT IAN STAFRACE: Skont xi jkun il-każ; hemm permessi li jagħmluha ċara li l-garage shall be used for private cars only.

ĊENSU GALEA: Ħafna drabi l-periti stess kienu jiktbu for private cars.

PERIT ALEXANDER BORG: Imma jekk ikun hemm dik il-condition ma jistax jużah mod ieħor.

PHILIP MIFSUD: Ejjew ngħidu li xi ħadd jissottometti applikazzjoni anke jekk ma jkunx l-owner tal-garaxx u jeħel għaliex il-garaxx qiegħed 14-il filata jew għax il-bieb ikun ogħla minn 10 filati.

Allura bis-saħħa ta' din il-concession mhux se jeħel u l-użu huwa barra minnha.

AVUKAT IAN STAFRACE: Ħafna drabi jeħel tar-residenza ta' fuq.

ĊENSU GALEA: Iċ-change of use għadha xi ħaġa totalment differenti mill-istruttura.

Naħseb irridu nisseparaw l-istruttura mill-użu.

PHILIP MIFSUD: Naħseb għandna nillimitaw l-istruttura u naraw jekk aħniex se nagħmlu capping.

PERIT ALEXANDER BORG: Jiena naħseb li jekk se nagħmlu capping il-blata tkun ta' 12-il filata, u fuq l-għoli nagħmluhom bejn 14-il filata u 15-il filata kif ikunu s-soltu.

THE CHAIRMAN: Once li xi ħadd tajtu compliance fuq garaxx li qiegħed ogħla, forsi kellu proprjetà at ground floor li kellha permess kummerċjali, nistgħu nillimitaw l-intensification of use?

PERIT ALEXANDER BORG: Jekk se japplika għad-dawl u l-ilma mbagħad se ssir l-inspection u niċċekkjaw x'hemm ġewwa.

ĊENSU GALEA: Mr Chairman, x'qed tipprova tgħid?

THE CHAIRMAN: Jien qed ngħid li għandek xi ħadd li kien idaħħal it-trakkijiet u f'daqqa waħda sar fully fledged public service garage.

ĊENSU GALEA: Imma trid tagħmel change of use.

THE CHAIRMAN: Imma once li għandu l-compliance dik imbagħad tiġi straight forward.

AVUKAT IAN STAFRACE: Xorta trid tapplika għaċ-change of use.

THE CHAIRMAN: Imma once li għandek il-compliance x'jiġri?

ĊENSU GALEA: Għal public service garage kieku kien bil-bieb baxx u bl-għoli normali, jew jingħata jew ma jingħatax, mhux se tvarja.

IS-SUR AUSTIN WALKER: L-għoli mhux se jagħtih vantaġġ.

ĊENSU GALEA: Mhux se jipparkja żewġ karozzi fuq xulxin u allura jintensifika n-numru ta' karozzi fil-post!

AVUKAT IAN STAFRACE: Din ħafna drabi l-iżjed benefiċjarji tagħha mhumiex biex iġibu l-compliance għax dawn ħafna minnhom għandhom dawl u ilma.

Tiġi l-maisonette ta' fuq dawn il-garages li x'aktarx tkun differently owned u ngħidulu le minħabba l-garaxx.

Dawn huma l-każijiet li jkollna.

PHILIP MIFSUD: Jeħel intortament.

Imma f'dan il-każ xi jrid jagħmel dan?

Imur għand sid il-garaxx?

AVUKAT IAN STAFRACE: Dawk irridu narawhom.

THE CHAIRMAN: Jien nista' nissanzjona l-binja anke ta' fuq u anke jekk il-bini mhux tiegħi ....

PHILIP MIFSUD: Imma trid tara jħallukx.

THE CHAIRMAN: Tista' u ninformawh u nissanzjonah bħala użu ta' private car u ma ssanzjonajtlux l-użu abbużiv .....

AVUKAT IAN STAFRACE: Għal dawn it-tip ta' ċirkostanzi rridu naraw il-proċedura li qed nużaw illum għaliex ....

THE CHAIRMAN: Naħseb tista' tagħmilha.

AVUKAT IAN STAFRACE: Però f'dawn il-każijiet trid tiġi estiża ftit.

Ma tirregolarizzax il-garaxx biss .....

PERIT ALEXANDER BORG: Din tas-sanità jistgħu japplikaw biss jew l-owner jew min hemm ġo fih mhux it-third part.

Issa li qed jiġi mistoqsi hu jekk tal-first floor m'għandux x'jaqsam ma' t'isfel, bħala ownership jistax japplika għalih?

THE CHAIRMAN: Immaġinaw ikollkom tikkunsidraw li tapprovaw applikazzjoni fejn għalkemm jingħata l-maisonette ta' fuq, l-applikazzjoni tiegħi tinvolvi l-faċċata kollha sħiħa, ma tinkludix l-ispazji ta' wara l-faċċata, imma l-faċċata li tinkludi l-għoli u l-lintel biex jiena ġibtha kif inhi bħala stat ta' fatt, taċċettah mal-applikazzjoni ta' fuq.

AVUKAT IAN STAFRACE: F'dak il-każ irridu naraw kif nittekiljawha from an administrative point of view.

ĊENSU GALEA: Tista tiddikjarah bħala third party property.

AVUKAT IAN STAFRACE: S'issa għall-finijiet ta' sanità ma konniex qed naħsbu għal dawn it-tip ta' każijiet.

THE CHAIRMAN: Imma f'din hemm ċertu aspett ta' co-ownership fiha.

AVUKAT IAN STAFRACE: Però irridu narawha ftit.

THE CHAIRMAN: Perit Borg, tista' tkompli.

PERIT ALEXANDER BORG: L-aħħar biċċa ta' category 5 – li kien semma l-Onor.

ĊENSU GALEA: Perit Borg, categories 6 u 7 qed jgħidu "excluding category 2 cases".

PERIT ALEXANDER BORG: Dawk li hemm imsemmija f'category 2.

ĊENSU GALEA: Jien mort għall-category 2 residential area.

PERIT ALEXANDER BORG: F'category 2 tajna xi extensions, etc. u f'categories 6 u 7 qed ngħidu external modifications, waħda li tidher mit-triq u l-oħra ma tidhirx mit-triq.

THE CHAIRMAN: Jiġifieri projection 50 cm?

PERIT ALEXANDER BORG: Mad-dawra sħiħa.

(Interruzzjonijiet)

ĊENSU GALEA: Fil-fatt diġá hija kontradizzjoni fiha nnifisha għax jekk inti suppost se tagħti 0.75m u se tagħtih a maximum of 50cm, suppost jibqa' a minimum of 25cm mhux a minimum of 50cm kif qegħdin ngħidu hawnhekk.

ĊENSU GALEA: Però hawnhekk nara ftit periklu għax qed tikkonċedu lil dak li jkun li jimxi f'dik id-direzzjoni, però imbagħad lill-ieħor qed iġġegħluh jieħu passi kontra tiegħu.

PERIT ALEXANDER BORG: Però hawnhekk nitkellmu fuq każijiet fejn diġà jeżistu mhux fuq każijiet ġodda.

Jiġifieri jekk hemm gallarija li qiegħda iktar viċin, jekk kien hemm xi ħaġa diġa' inqalgħet mhux qed inżidu magħha.

THE CHAIRMAN: Imma 50cm hija esaġerata, jiġifieri dan mhux każ li xi ħadd kejjel ħażin.

Ma naħsibx li għandna nippremjaw lil min abbuża daqshekk għax imbagħad ikollna l-kritika bil-kontra.

ĊENSU GALEA: Perit Borg, minkejja t-tgergir kollu li ngergru kontinwament, mhijiex l-intenzjoni tagħna, bħalma qed jgħid iċ-Chairman, li tipprova takkomoda lil kulħadd at all costs.

Jien onestament ngħid li tal-projections, speċjalment fejn hemm il-front gardens, naraha ċuċata of the first order li nillimitawh għal 90cm, jiġifieri ma nifhimx għalfejn qiegħda hemmhekk, però l-oħra, sideways fejn inti se tidħol fid-drittijiet ta' ħaddieħor, hemmhekk nara diffikultajiet pjuttost kbar.

Veru li qegħdin nitkellmu fuq dak li diġà jeżisti, imma issa nistgħu nsibu ruħna f'sitwazzjonijiet fejn jekk xi ħadd jagħmel extension fuq naħa u l-MEPA se tgħidlu li se tippermettilu li jagħmilha u tan-naħa l-oħra diġà qed jieħu passi kontrih, il-Qorti se tgħidlu li dak issa għandu l-permess.

PERIT ALEXANDER BORG: Aħna iena dejjem nagħmlu saving third party rights, però anke fuq btieħi għandna dik l-issue.

Jien iktar nara issue jekk xi ħadd ikun resaq lura u xi ħadd ieħor qed ifittxu għax ġie viċin tiegħu minn wara.

Aħna dejjem nagħmlu saving third party rights.

THE CHAIRMAN: Imma saving third party rights fuq il-gallarija mil-liema liġi tirriżulta?

ĊENSU GALEA: Il-0.75m teżisti fil-liġijiet.

AVUKAT IAN STAFRACE: Imma li l-aperturi jridu jkunu 75cm 'il bogħod mill-ħajt tal-appoġġ teżisti.

Il-gallarija mill-prassi tal-MEPA toħroġ.

ĊENSU GALEA: Għax jekk ma tippermettilix tieqa ovvjament li mhux se tippermettili gallarija.

Mingħalija hemm x'imkien fil-liġi wkoll, però m'iniex se mmerikom.

AVUKAT IAN STAFRACE: Fil-Liġi Ċivili jeżisti l-kunċett tal-aperturi, naħseb li l-gallerji kienu by an extension of interpretation.

THE CHAIRMAN: Jien naraha iktar perikoluża gallarija milli tieqa.

ĊENSU GALEA: Madwar sentejn ilu kelli każ – fil-fatt għadhom għaddejjin il-Qorti – ta' individwu li ried jagħmel projection bħala terazzin fuq wara, kien hemm oġġezzjoni u saret kundizzjoni fil-permess li ma jistax ikun inqas minn 0.75m.

THE CHAIRMAN: Jekk teżisti fil-Liġi Ċivili ...

ĊENSU GALEA: Teżisti x'imkien żgur.

PERIT ALEXANDER BORG: Però hemm diversi każi, u jien niltaqa' magħhom, li nbnew fit-tmeninijiet fejn il-gallarija qiegħda viċin.

Naturalment dejjem dak li jkun jista' jqattagħha; jekk tiġi biex tapplika ħalli ttella' sular hekk ikollok tagħmel.

ĊENSU GALEA: Riċentement kelli wieħed ftit 'il bogħod minna kellu jaqta' żewġ pulzieri fil-gallariji, imma d-diffikultà li qed nara hi li nistgħu nsibu ruħna f'sitwazzjoni li nippreġudikaw anke każijiet ..… Għax naturalment il-MEPA ma tkunx taf li dak li jkun qed jieħu passi kontra ħaddieħor u dak li jkun jista' jinqeda b'din il-konċessjoni biex jgħid li huwa covered.

U meta mmorru quddiem il-Qorti, speċjalment jekk inhu dak li qed jgħid Dr. Stafrace huwa korrett, jiġifieri li m'hemm xejn fil-liġi, se jkun iktar diffiċli biex dak li jkun jieħu d-drittijiet tiegħi fil-konfront ta' xi ħadd li għandu "permess".

PERIT ALEXANDER BORG: Nistgħu nirranġawha, però jien iktar naraha contentious li jkollok kamra fil-bitħa jew ħriġt mill-faċċata ta' wara lejn it-terzi.

ĊENSU GALEA: Contestation jista' ikun hemm dejjem.

PERIT ALEXANDER BORG: Għalhekk aħna noħorġuhom saving third party rights.

ĊENSU GALEA: Però bħalma qal iċ-Chairman, naħseb li 50 cm qegħdin extending it too far.

PERIT ALEXANDER BORG: Nagħmluha 30cm jew 25cm?

AVUKAT IAN STAFRACE: Il-projection ta' gallarija qiegħed 0.75m.

PERIT ALEXANDER BORG: Le, qiegħda 90cm minimum fejn m'hemmx front garden u fejn hemm front garden 1.5m.

ĊENSU GALEA: Il-projection mhijiex problematika.

THE CHAIRMAN: Ġieli tkun ftit għax ġieli saru żbalji.

Ġieli xi ħadd pereżempju jgħid li żamma tliet pulzieri aktar biex jinfetaħlu l-bieb 'il barra.

ĊENSU GALEA: Il-projection 'il barra mill-faċċata sakemm strutturalment hija sana ma nara l-ebda problema.

Naf li qegħdin carrying it too far...

AVUKAT IAN STAFRACE: 'Il barra nħalluha u lateralment nirrestrinġuha.

PERIT ALEXANDER BORG: Kemm se nagħmluha? 25cm? 30cm?

ĊENSU GALEA: Jiena naħseb li dejjem irid ikollok nofs metru u qed nikkonċedu 25cm fuq kull naħa.

ĊENSU GALEA: Imma l-projection mhijiex daqshekk problematika.

THE CHAIRMAN: Kollox sew, imma jien nixtieq inżomm ftit ekwità ma' min fl-antik żamm mal-permessi.

Jiġifieri għax dak li jkun ikun abbuża u għamel gallarija nofs metru 'il barra, nagħlqu għajnejna u ħaddieħor li jkun żamm mal-permess .… Terazzin ta' nofs metru iktar huwa sostanzjali.

ĊENSU GALEA: Imma mbagħad hemm il-kontradizzjoni l-oħra li fl-istess ħin tara projections ta' 2m u anke iktar li jkunu covered bil-permessi.

U n-nies dak li ma jifhmux, meta tara permess, jiġifieri dawn il-gallariji kbar li qegħdin jinbnew illum b'kull projection ma nafx kemm u l-ieħor jgħidlek li hu kellu jżomm żewġ piedi u nofs.

Biex inkun ċar, dan mhuwiex xi punt kardinali li se noqgħod nargumenta fuqu.

Jiena iktar tinkwetani tas-sides però dwar dak qegħdin naqblu li se nnaqqsuha.

THE CHAIRMAN: Onor. Mifsud, għandek xi opinjoni fuq kemm għandna nikkonċedu dwar projection 'il barra ta' gallarija?

AVUKAT JESMOND SCHEMBRI: Nista', jekk jogħġobkom nistaqsi x'qed ninkludu u x'qed neskludu għax hija ftit konfuża għalija?

Għax hawnhekk għandi – jekk għallinqas m'għandix xi żball fil-verżjoni tiegħi – "except for" u allura nifhimha li dak kollu li jiġi wara huwa eskluż.

Issa qegħdin ngħidu li 25cm lateralment definitely u nistgħu nagħmluha 25cm all round.

IS-SUR AUSTIN WALKER: Kemm 'il barra u anke fil-ġnub.

THE CHAIRMAN: Jiġifieri sa 1.6m huwa aċċettabbli.

Jiena hawnhekk ippruvajt nieħu sample u jaf ikollok external modification li jinkludilek xi biċċa kamra żgħira, għax aħna għedna porches le, imma portico tiġi aċċettata.

Qed ngħid dan biex ikunu safe li ma naqbżux iktar minn 10m2 u li front or side garden not to encroach beyond the limits li diġà semmejna qabel tal-one-third u tat-25cm mal-ġenb.

Category 7 titkellem dwar l-istess affarijiet imma fejn ma jidhirx, imbagħad hemm il-provisos li semmejt hawnhekk ukoll.

THE CHAIRMAN: X'jiġifieri "fejn ma jidhirx"?

PERIT ALEXANDER BORG: Qed ngħidu "not visible from public roads", pereżempju jkollok back elevation.

Twieqi għamilthom differenti?

Jekk tieqa tkun għamiltha differenti you can sanction it normali.

Additions jista' ikun ħariġlek biċċa kamra x'imkien u barra minn hekk qed nillimitawha għal 10m2, modifications kif qed issemmi inti, jiġifieri pereżempju t-tieqa minflok għamiltha tonda għamilha kwadra u ....

THE CHAIRMAN: Imma dik tissanzjonaha mod ieħor.

PERIT ALEXANDER BORG: Imma ġieli jkollok ħaġa ma' oħra.

Pereżempju, kelli każ fejn qabdu ma' xi ħadd għax għamilhom bil-bricks minflok bil-ġebel u jekk tapplika, ma nafx kemm jagħtuk sactioning, allura daħħalniha hawn.

THE CHAIRMAN: Jiena nispera li l-uffiċjali tagħkom jifhmu xi tfisser modifications f'dan is-sens, mhux joqogħdu jgħidu lil dak li jkun biex imur japplika jew jissanzjonaha b'mod normali.

PERIT ALEXANDER BORG: Fejn jista' jissanzjona jaqbillu jissanzjona.

Issa jekk il-perit irid jitfagħhieli m'hawn jista' jitfagħha.

THE CHAIRMAN: Jiġifieri se taċċettaw ċerti modifiki jekk ikunu m'oħrajn.

PERIT ALEXANDER BORG: Anke jekk ikunu waħedhom; jekk pereżempju tbiddel il-materjal jew ix-shape ...

PHILIP MIFSUD: Imma jekk hija xi ħaġa li jista' ikun hemm dubju li din tgħaddi bil-proċess normali, se teħduha on board jew le?

IS-SUR AUSTIN WALKER: Il-concession nista' nagħtihielu jien, imma jaqbillu jitfa' application to sanction.

THE CHAIRMAN: Jiġifieri kważi kważi inti tkun applikajt to sanction b'mod normali, għandek refuse u tiġi hawnhekk.

AVUKAT IAN STAFRACE: Idealment aħjar iġġib sanctioning milli ....

PERIT ALEXANDER BORG: Pereżempju f'category 9 għamilt internal modifications li ħafna minnhom jgħaddu b'DNO, però mhux kollox.

THE CHAIRMAN: Jekk pereżempju għamel terazzin elevated.

PERIT ALEXANDER BORG: Sakemm mhux qed jagħmel encroachment fil-front u s-side gardens u mhux iktar minn 10m2, se jiġi aċċettat.

M'aħniex qed inkopru l-affarijiet ta' qabel, għalhekk excluding category 2 cases, jiġifieri category 2 fejn ħareġ il-faċċata b'kollox 'il barra u l-istrutturi baxxi.

THE CHAIRMAN: Naħseb li tajjeb li tagħmlu laqgħa mal-periti u tispjegawlom dawn l-affarijiet għax hawn ħafna.

PERIT ALEXANDER BORG: Categories 6 u 7 jitkellmu dwar tibdil mal-faċċata, li ma jinkludix affarijiet li huma covered b'Category 2, jekk hemm xi struttura mhijiex ta' aktar minn 10m2 u li jekk hemm xi affarijiet ħerġin 'il barra ma joħorġux iktar milli semmejna qabel.

Issa ħalli mmorru ftit fuq Category 9 qabel ma niġi għal Category 8.

Category 9 titkellem dwar internal modifications li ħafna minnhom jgħaddu bid-DNO.

Għalkemm ħafna minn dawn jgħaddu, għamilniha għax ġieli jkollok affarijiet li diġà koprejna, pereżempju jekk għandek subdivision of property awtomatikament se jkollok bżonn internal modifications.

Allura konna se niġu li xi ħadd ikun qasam flat fi tnejn u filwaqt li naċċettaw dan il-fatt, imbagħad ma naċċettawx il-modifications.

Mela nispiċċaw li jew nibagħtuh għand tad-DNO u se jgħidlu le għax għandu żewġ flats, jew jien ngħidlu li ma nistax naċċettalu għax għandu l-modifications.

Jiġifieri Category 9 qiegħda biex inkopru kollox.

Din tal-aħħar l-aktar li għamilniha minħabba r-rampi, jiġifieri jekk hemm rampa tali li qed tintuża, il-garaxx fl-aħħar mill-aħħar qed jintuża, jekk hija so steep li ma jistax jintuża allura mhux jintuża.

THE CHAIRMAN: Waħda mill-issues fil-garages huwa l-grading u ħafna drabi jkunu marbutin bil-KNPD.

Safejn se taċċettawha din?

PERIT ALEXANDER BORG: Hawnhekk qed ngħidu fejn għandek iktar minn level wieħed ta' parking u jrid ikollhom il-Fire Safety Report, eċċ. li mhux qed jeffettwa s-safety, mhux se nagħmluha għall-major developments.

Fl-aħħar mill-aħħar, jekk garaxx qed jintuża, qed jintuża.

THE CHAIRMAN: Jiena nieħu gost li intom tużaw it-test tal-fattibilità għax hija l-iktar ħaġa sabiħa.

ĊENSU GALEA: Biex jgħaddu minn test bħal dan diffiċli!

PERIT ALEXANDER BORG: Forsi l-Enforcement li għandna vantaġġ hu li l-ħin kollu nħabbtu wiċċna ....

ĊENSU GALEA: Il-prattiċità hija ferm importanti mhux biex tikser ir-regoli.

AVUKAT IAN STAFRACE: Il-fire safety trid tibqa' rispettata ovvjament.

PERIT ALEXANDER BORG: Fejn hemm iktar minn one level ...

ĊENSU GALEA: Jiena Perit f'din m'iniex qed nifhem fejn qed jingħad li "this does not apply to major developments".

THE CHAIRMAN: F'rampa mhux bilfors issue ta' fire ikollok imma jkollok ukoll issues ta' safety, ta' visualness u affarijiet bħal dawn.

PERIT ALEXANDER BORG: Bħalissa qed jiġuni f'moħħi żewġ każi li għandi pendenti.

THE CHAIRMAN: Naħseb li jrid ikun safety report jew fire and safety report mhux fire safety report.

PERIT ALEXANDER BORG: Għandna każi fejn biex iwaqqgħu kuntratt qed jispiċċaw jaqbdu mal-gradient u in the meantime il-garaxxijiet kollha jintużaw.

AVUKAT IAN STAFRACE: Diffiċli biex issib soluzzjoni on the ground.

PHILIP MIFSUD: Se mmur pass lura imma ftakart f'xi ħaġa fuq din tal-garaxxijiet.

L-internal garages, dawk li huma btieħi ta' garages li fuqhom prattikament m'hemm xejn, ħafna drabi kienu jkunu approved fuq disa', imbagħad kienu jgħolluhom.

Dik tapplika?

PERIT ALEXANDER BORG: Dik suppost qiegħda mdaħħla.

Fil-fatt qiegħda fl-aħħar biċċa ta' Category 5 fejn qed jingħad "or in internal garage development".

ĊENSU GALEA: Imma jien xtaqt nerġa' nistaqsi xi tfisser "major development".

10 garaxxijiet? 100 garaxx?

PHILIP MIFSUD: Fil-fatt qed tgħid more than 30 units.

ĊENSU GALEA: Il-(b) hawnhekk x'inhi?

AVUKAT IAN STAFRACE: Dik jiġifieri Category (b).

Il-Category (a) tal-pre 92 u Category (b) li nippermetti li nagħtuk anke compliance certificate bħalma huma tas-Sanità, l-istess kategorija.

THE CHAIRMAN: X'inhu antiċipat il-way forward ta' MEPA biex tifformolizzaw dan?

AVUKAT IAN STAFRACE: Issa li nagħmlu hu li nabbozzawha f'qafas ta' avviż legali għax inkunu qed nemendaw it-tmien skeda tal-liġi u ovvjament jgħaddi bil-proċeduri tas-soltu.

Li nagħmlu aħna hu li t-text tal-legal notice ngħadduhulkom xorta għall-kompletezza tal-proċess bħalma ġara l-aħħar darba mbagħad jgħaddi bil-proċess leġislattiv tas-soltu.

THE CHAIRMAN: Nirringrazzja lil kulħadd.

Fid-9:10p.m. il-Kumitat aġġorna.


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 1

It-Tnejn, 6 ta' Mejju 2013 fis-6.45 pm

L-Onor.

Christopher Fearne, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar it-Tnejn, 6 ta' Mejju 2013 fis-6.45 pm fil-Kamra tal-Kumitati fil-Palazz il-Belt b'din l-aġenda:-

Preżentazzjoni ta' Karti.

Ħatra ta' Membri fuq il-Gruppi ta' Ħidma.

Preżentazzjoni mill-Ministru għall-Affarijiet Barranin dwar il-5+5 Dialogue.

Affarijiet oħra.

Proceedings, agenda, minutes and transcripts of the parliamentary committees bar